title: Vuorivaahtera

text: Vuorivaahtera ("Acer pseudoplatanus") on vaahteroiden ("Acer") sukuun kuuluva kesävihanta lehtipuu. Se on Euroopan yleisimpiä vaahteralajeja, joka esiintyy Keski-Euroopassa Ranskasta Ukrainaan ja Etelä-Euroopassa vuoristoissa Pyreneillä, Apenniineilla ja Balkanilla sekä Kaukasuksella.


title: Vuorivaahtera

text: Vuorivaahteraa kasvatetaan laajalti luonnollisen esiintymisalueen ulkopuolella, missä se on levinnyt monin paikoin viljelykarkulaiseksi. Sitä tavataan esimerkiksi Britteinsaarilla ja Irlannissa, minne sitä on tuotu jo 1600-luvulla sekä Skandinavian eteläosissa, Islannissa ja Färsaarilla. Pohjois-Amerikassa se on levinnyt yleisimmin Uuteen-Englantiin, New Yorkiin ja Yhdysvaltojen luoteisosiin. Eteläisellä pallonpuoliskolla sitä kasvaa esimerkiksi Uudessa-Seelannissa ja Falklandin saarilla.


title: Vuorivaahtera

text: Vuorivaahtera kasvaa 20–35 m pitkäksi, leveälatvuksiseksi puuksi. Nuorien puiden kuori on harmaa ja sileä, mutta vanhemmiten kuori muuttuu karkeammaksi ja hilseilee paljastaen vaaleanruskean värin. Lehdet ovat 10–25 cm pitkiä ja niissä on 5–15 cm pitkä ruoti. 5–10 mm halkaisijaltaan olevat siemenet ovat pareittain. Siemenissä on 20–40 mm pitkä siipi, joka auttaa tuulilevityksessä. Siemenet kypsyvät syksyllä noin kuusi kuukautta pölytyksestä.


title: Vuorivaahtera

text: Vuorivaahtera kestää tuulta, saasteita ja suolaa hyvin, minkä vuoksi se on suosittu koristepuu kaupungeissa. Sitä kasvatetaan myös rakennuspuuksi ja puuainesta käytetään huonekaluihin ja parketteihin.


title: Enäjärvi (Kouvola)

text: Enäjärvi on kylä Kouvolassa entisen Anjalankosken kaupungin alueella, Enäjärvi- ja Sanijärvi-nimisten järvien läheisyydessä. Kylä sijaitsee noin 26 kilometriä koilliseen Myllykosken ja Keltakankaan alueelta eli entisestä Anjalankosken keskustasta.


title: Enäjärvi (Kouvola)

text: Enäjärvellä asuu noin 200 asukasta noin 85 taloudessa. Kylällä on yli 20 maatilaa sekä useita muun alan pienyrityksiä. Kylällä toimii muun muassa metsästysseura, nuorisoseura sekä urheiluseura nimeltä Enäjärven Urheilijat.


title: Enäjärvi (Kouvola)

text: Kylä on valittu vuonna 2004 vuoden kymenlaaksolaiseksi kyläksi.


title: Enäjärvi (Kouvola)

text: Kylä sijaitsee Enäjärven ja Sanijärven rannoilla.


title: Enäjärvi (Kouvola)

text: Enäjärven pinta-ala on 168 hehtaaria ja rantaviivan pituus on 10,2 kilometriä ja Sanijärven 89,4 hehtaaria ja 6,7 kilometriä.


title: Henry Cockburn

text: Henry Cockburn (14. syyskuuta 1923 Ashton under Lyne, Lancashire - 4. helmikuuta 2004) oli englantilainen jalkapalloilija, pelipaikaltaan vasen puolustaja. Hän edusti Englannin maajoukkuetta 13 kertaa ja kuului Englannin joukkueeseen vuoden 1950 MM-kisoissa.


title: Henry Cockburn

text: Cockburn liittyi Manchester Unitediin juniorina ja ryhtyi ammattilaiseksi elokuussa 1944. Toisen maailmansodan takia hän joutui odottelemaan ensiesiintymistään liigassa aina vuoteen 1946 saakka. Samana vuonna hän pelasi myös ensi kerran maajoukkueessa ottelussa Pohjois-Irlantia vastaan.


title: Henry Cockburn

text: Unitedissa Cockburn oli voittamassa FA Cupia vuonna 1948 ja liigamestaruutta vuonna 1952. Hän lähti ManU:sta lokakuussa 1954 ja siirtyi Buryyn, jossa lopetti aktiiviuransa parin kauden jälkeen.


title: Kapinmyrskyliitäjä

text: Kapinmyrskyliitäjä ("Daption capense") on yleinen Antarktiksen ja eteläisten merialueiden ulappaliitäjälaji. Kapinmyrskyliitäjä on ainut "Daption"-sukuun kuuluva laji, ja sillä on kaksi alalajia: "Daption capense australe" ja "Daption capense capense".


title: Kapinmyrskyliitäjä

text: Kapinmyrskyliitäjän höyhenpuku on selkäpuolelta mustan-valkeankirjava, ja täysikasvuisena lintu on 39 cm:n pituinen. Merenkävijät nimittivät lajia aiemmin ”kapinkyyhkyksi”, koska se muistutti heidän mielestään ulkonäöltään kesykyyhkyä. Sukupuolet ovat samannäköiset. Lento on tyypillisesti liidon ja nopeiden siiveniskujen vuorottelua.


title: Kapinmyrskyliitäjä

text: Kapinmyrskyliitäjä on eteläisten ja antarktisten merialueiden lintu. Sitä tavataan lukuisilla Antarktista ympäröivillä saarilla. Muutama pari pesii jopa Uuden-Seelannin Aucklandsaarilla, Chathamsaarilla ja Campbellinsaarella. Valtaosa kannasta pesii Antarktiksen niemimaalla ja Scotianmeren saarilla. Lajia tavataan myös Etelä-Georgian saarella, Ballenysaarilla ja Kerguelenilla. Kannan suuruudeksi arvioidaan noin 2 000 000 yksilöä, joten laji on sangen elinvoimainen ja yleinen merilintu.


title: Kapinmyrskyliitäjä

text: Ulappalintuna kapinmyrskyliitäjä voi ruokailla merellä. Se voi myös sukeltaa. Pesät ja pesäyhdyskunnat sijaitsevat maksimissaan kilometrin etäisyydellä rannasta.


title: Kapinmyrskyliitäjä

text: Lintu pesii mataliin kalliojyrkänteiden syvennyksiin ja vuoraa pesän irtaimella maa-aineksella. Se voi muodostaa pesimäyhdyskuntia tai pesiä yksittäinkin. Koiras ja naaras vuorottelevat hautomisessa useiden päivän vuoroissa. Lintu voi puolustaa pesäänsä aggressiivisestikin sylkemällä vatsaöljyjään tunkeilijoiden päälle. Kuoriutumisen jälkeen poikasta haudotaan vielä kymmenen päivää, kunnes sen lämmönsäätely toimii. Sen jälkeen molemmat vanhemmat pyytävät poikaselle ruokaa mereltä. Lentoonlähtö tapahtuu noin 45 päivän ikäisenä.


title: Kapinmyrskyliitäjä

text: Krillit ja muut äyriäiset muodostavat noin neljä viidesosaa kapinmyrskyliitäjän ruokavaliosta. Lintu syö myös kalaa ja muuta merten pieneläimistöä.


title: Jelena Janković

text: Jelena Janković (s. 28. helmikuuta 1985 Belgrad, Jugoslavia) on serbialainen ammattilaistennispelaaja. Hän oli elokuussa 2008 viikon ajan WTA:n maailmanrankingin ykkönen ja palasi tuolle paikalle lokakuussa 2008.


title: Jelena Janković

text: Janković aloitti tenniksen peluun yhdeksänvuotiaana ja 12-vuotiaana hän alkoi harjoitella tennistä Nick Bollettierin tennisakatemiassa Floridassa, Yhdysvalloissa. Hän voitti juniorina monia turnauksia, muun muassa Australian avointen tyttöjen kaksinpelimestaruuden tammikuussa 2001. Hän voitti loppuottelussa Sofia Arvidssonin suoraan kahdessa erässä. Myöhemmin samana vuonna Janković pelasi Matea Mezakin kanssa Yhdysvaltain avoimissa ja Orange Bowl -junioriturnauksessa tyttöjen nelinpelin loppuottelussa.


title: Jelena Janković

text: Toukokuussa 2001 Janković nousi maailmanlistan kärkeen tyttöjen kaksinpelissä. Tyttöjen nelinpelin maailmanlistalla hän oli korkeimmillaan sijalla viisi.


title: Jelena Janković

text: Janković aloitti tennisammattilaisen uransa vuonna 2000. Hän osallistui tuona vuonna kahden aikuisten kaksinpeliturnauksen karsintaan, muttei selviytynyt turnausten pääsarjaan. Vuonna 2001 hänen paras saavutuksensa aikuisten turnauksissa oli Lenzerheiden ITF-turnauksen välieräpaikka ja vuonna 2002 Charlottesvillen ITF-turnauksen loppuottelupaikka. Hän hävisi turnauksen loppuottelun Erika de Lonelle suoraan kahdessa erässä. Molemmat turnaukset pelattiin massa-alustalla. Vuonna 2003 Janković nousi sadan parhaan joukkoon WTA:n kaksinpelin maailmanlistalla. Vuoden alussa hän pääsi karsintojen kautta mukaan Australian avointen kaksinpelin pääsarjaan ja eteni turnauksen toiselle kierrokselle. Lokakuussa hän voitti kovalla alustalla pelatun Dubain ITF-turnauksen.


title: Jelena Janković

text: Kaudella 2004 Janković pääsi ilman karsintoja kaikkien neljän Grand Slam -turnauksen kaksinpelin pääsarjaan. Toukokuussa 2004 hän voitti massalla pelatun Budapestin WTA-turnauksen (Tier V), jonka loppuottelussa kaatui Martina Suchán suoraan kahdessa erässä. Janković nousi kesäkuussa 2004 kaksinpelin maailmanlistan 50:n kärkeen ja päätti kauden 30:n kärjessä. Kaudella 2005 hän jäi ilman turnausvoittoja, mutta eteni kolmen WTA-turnauksen loppuotteluun. Dubain maaliskuisen, kovalla alustalla pelatun turnauksen (Tier II) loppuottelun hän hävisi Lindsay Davenportille, Birminghamin kesäkuisen, ruohoalustalla pelatun turnauksen (Tier III) loppuottelun Marija Šarapovalle ja Soulin lokakuisen, kovalla alustalla pelatun turnauksen (Tier IV) loppuottelun Nicole Vaidišoválle. Grand Slam -turnauksista hän menestyi parhaiten Wimbledonissa ja Yhdysvaltain avoimissa, joissa hän eteni kolmannelle kierrokselle. Janković nousi kauden 2005 aikana ensimmäisen kerran kaksinpelin maailmanlistan 20:n kärkeen, kun hän oli elokuun loppupuolella julkaistun listan sijalla 17.


title: Jelena Janković

text: Janković aloitti kauden 2006 heikosti. Hän voitti vuoden ensimmäisen ottelunsa, minkä jälkeen hänellä oli kymmenen ottelun tappioputki, joka katkesi vasta toukokuussa Rooman turnauksessa (Tier I). Kauden edetessä hänen onnensa kuitenkin kääntyi. Hän eteni elokuussa Los Angelesin turnauksen (Tier II) loppuotteluun voitettuaan puolivälierissä maannaisensa Ana Ivanovićin ja välierissä entisen maailmanlistan ykkösen Serena Williamsin. Kovalla alustalla pelatun turnauksen loppuottelun hän hävisi Jelena Dementjevalle kolmen erän jälkeen. Hän eteni myös neljän muun kaksinpeliturnauksen välieriin, muun muassa Yhdysvaltain avointen, joiden neljännellä kierroksella hän voitti turnauksen vuoden 2004 mestarin Svetlana Kuznetsovan ja puolivälierissä Dementjevan. Turnauksen välierissä hän hävisi Justine Heninille. Elokuussa 2006 Janković nousi vuoden taouon jälkeen kaksinpelin maailmanlistan 20:n kärkeen ja hänen kauden paras sijoituksensa oli listan sija 12. Nelinpelissä hän voitti kesäkuussa Li Nan kanssa Birminghamin turnauksen. Janković palkittiin maaliskuussa 2007 WTA-kiertueen kauden 2006 kehittyneimpänä pelaajana.


title: Jelena Janković

text: Kauden 2007 alku oli Jankovićille voitokas. Hän voitti vuoden ensimmäisen turnauksensa Aucklandissa ja eteni myös kauden toisessa turnauksessaan Sydneyssä loppuotteluun. Hän voitti Aucklandin turnauksen (Tier IV) loppuottelussa Vera Zvonarjovan ja Sydneyn turnauksen (Tier II) loppuottelun hän hävisi Kim Clijstersille. Hänen menestyksensä jatkui kauden edetessä. Huhtikuussa hän voitti Etelä-Carolinan Charlestonissa pelatun massakenttäturnauksen (Tier I), toukokuussa Roomassa pelatun massaturnauksen ja kesäkuussa Birminghamin ruohokenttäturnauksen. Charlestonin loppuottelussa Janković voitti suoraan kahdessa erässä Dinara Safinan, Rooman loppuottelussa kahdessa erässä Svetlana Kuznetsovan ja Birminghamin loppuottelussa kolmessa erässä Marija Šarapovan. Sydneyn turnauksen ohella hän oli loppuottelun häviävä osapuoli 's-Hertogenboschin ruohokenttäturnauksessa (Tier III) kesäkuussa ja Toronton kovan alustan turnauksessa (Tier I) elokuussa. Ensiksi mainitun loppuottelun Janković hävisi Anna Tšakvetadzelle, jälkimmäisen Justine Heninille.


title: Jelena Janković

text: Grand Slam -turnauksista Janković menestyi kaksinpelissä parhaiten Ranskan avoimissa, joissa hän eteni välieriin, joissa tuleva mestari Justine Henin oli vahvempi. Australian avointen ja Wimbledonin kaksinpelissä hän eteni neljännelle kierroksella ja Yhdysvaltain avoimissa puolivälieriin. Wimbledonissa Janković osallistui myös sekanelinpeliin, jonka mestaruuden hän voitti Jamie Murrayn kanssa. Janković nousi kaudella 2007 kaksinpelin maailmanlistan kymmenen kärkeen ja kesäkuussa hän nousi listan sijalle kolme.


title: Jelena Janković

text: Vuoden 2008 ensimmäisessä Grand Slam -turnauksessa Australiassa Janković voitti puolivälierissä Serena Williamsin eräluvuin 6–3, 6–4 mutta hävisi välierissä Marija Šarapovalle erin 3–6, 1–6. Huhtikuussa hän selviytyi Miamin WTA-turnauksessa loppuotteluun, jossa hän hävisi Serena Williamsille erin 1–6, 7–5, 3–6. Toukokuussa hän saavutti Roomassa vuoden ensimmäisen turnausvoittonsa voitettuaan puolivälierissä Venus Williamsin luvuin 5–7, 6–2, 6–3, saatuaan välierissä luovutusvoiton Marija Šarapovasta ja voitettuaan loppuottelussa 18-vuotiaan Alizé Cornetin erin 6–2, 6–2.


title: Jelena Janković

text: Kauden toisessa Grand Slam -turnauksessa Ranskan avoimissa Janković eteni välieriin, joissa hän hävisi toiseksi sijoitetulle maannaiselleen Ana Ivanovićille erin 4–6, 6–3, 4–6. Kesäkuussa hän nousi ensi kertaa WTA-rankingissa toiselle sijalle. Wimbledonissa hän hävisi neljännellä kierroksella Tamarine Tanasugarnille lukemin 3–6, 2–6. Elokuussa hän nousi viikon ajaksi WTA-rankingin ykköseksi. Pekingin olympialaisten kaksinpelin puolivälierissä hän hävisi Dinara Safinalle luvuin 2–6, 7–5, 3–6. Elo-syyskuussa hän selviytyi Yhdysvaltain avointen loppuotteluun mutta hävisi Serena Williamsille lukemin 4–6, 5–7.


title: Jelena Janković

text: Syyskuussa 2008 Janković voitti Pekingin WTA-turnauksen loppuottelussa Svetlana Kuznetsovan eräluvuin 6–3, 6–2. Seuraavalla viikolla hän saavutti uransa kahdeksannen WTA-turnausvoiton kukistamalla Stuttgartin loppuottelussa Nadja Petrovan lukemin 6–4, 6–3. Voittojensa myötä hän nousi uudelleen maailmanrankingin ykköseksi. Viikko myöhemmin hän voitti kolmannen peräkkäisen turnauksensa peittoamalla Moskovan loppuottelussa Vera Zvonarjovan lukemin 6–2, 6–4.


title: Jelena Janković

text: Vuoden 2009 Australian avoimissa Janković hävisi jo neljännellä kierroksella Ranskan Marion Bartolille eräluvuin 1–6, 4–6. Kautensa ensimmäisen ja uransa kymmenennen WTA-turnausvoittonsa hän saavutti huhtikuussa Marbellassa, jossa hän loppuottelussa voitti Espanjan Carla Suárez Navarron luvuin 6–3, 3–6, 6–3. Ranskan avoimissa hän putosi neljännellä ja Wimbledonissa kolmannella kierroksella. Elokuussa hän voitti Cincinnatin WTA-turnauksen loppuottelussa maailmanlistan ykköspelaajan Dinara Safinan luvuin 6–4, 6–2 mutta putosi muutama viikko myöhemmin Yhdysvaltain avoimissa jatkosta jo toisella kierroksella. Tokion turnauksen loppuottelun Marija Šarapovaa vastaan hän joutui luovuttamaan rannevamman vuoksi. hän eteni välieriin.


title: Jelena Janković

text: Jankovic voitti Indian Wellsin Premier-turnauksen finaalissa Caroline Wozniackin. Rooman turnauksen loppuottelussa hän hävisi María José Martínez Sánchezille. Ranskan avoimissa hän pääsi välieriin asti, mutta hävisi välierässä Samantha Stosurille. Wimbledonissa hän karsiutui neljännellä, Australian ja Yhdysvaltain avoimissa kolmannella kierroksella.


title: Pikkuviistäjä

text: Pikkuviistäjä ("Pterodroma cookii") on uhanalainen, vain kolmella Uuden Seelannin saarella pesivä pieni ulappaliitäjälaji.


title: Pikkuviistäjä

text: Lintu on maksimissaan 33 cm pitkä. Sukupuolet ovat samannäköiset. Linnulla on ohuet, heikot jalat ja sen nokan päällä ovat putkimaiset sieraimet. Linnun selkäpuolella on selkeästi erottuva vaalea siipikuvio siipien sisäosissa, jota tummemmat siipien ulkoreunojen juovat reunustavat. Siipien kärkiväli on noin 65–66 cm.


title: Pikkuviistäjä

text: Lintu pesii vain kolmella pienellä Uuden-Seelannin saarella: Little Barrier, Great Barrier ja Codfish Islands. Little Barrier pesii noin 50 000 paria, Great Barrierilla ehkä vain noin 20 paria ja Codfish Islandsilla noin 100 paria, aiemmin noin 20 000 paria 1900-luvun alussa. Lajia voi kuitenkin tavata laajoilla Tyynen meren merialueilla aina Aleuteille ja Etelä-Amerikan pohjoisosan länsipuolisille merille saakka. Nykyisin lintu luokitellaan erittäin uhanalaiseksi. Kantaa ovat vähentäneet Uuden Seelannin saarille tuodut uudet petonisäkkäät, eritoten rotat ja kissat, sekä vekaluhtakanat ("Gallirallus australis"). Kanta on kuitenkin alkanut elpyä, kun sen ei-luonnollisia vihollislajeja on poistettu pesimäsaarilta.


title: Pikkuviistäjä

text: Lintu viettää valtaosan ajastaan merellä, saapuen pesimäpaikoilleen vain munimaan ja hoitamaan poikasiaan.


title: Pikkuviistäjä

text: Pesäkäytävä kaivetaan korkealle metsäisille rinteille. Lintu saapuu pesimäpaikoilleen vain öisin välttääkseen petoeläimiä.


title: Pikkuviistäjä

text: Ravinto koostuu lähinnä planktonista ja krilleistästä. Myös kala ja muut äyriäiset kelpaavat.


title: Pikkuprioni

text: Pikkuprioni ("Pachyptila turtur") on eteläisen pallonpuoliskon merialueilla esiintyvä pieni ja yleinen ulappaliitäjälaji.


title: Pikkuprioni

text: Lintu on suurimmillaan 27 cm pitkä. Linnun selkäpuoli on enimmäkseen harmaa, mutta sen pyrstönpää on musta ja sen selkäpuolella näkyy lentäessä musta M-kirjainta muistuttava kuvio. Vatsapuoli on vaalea. Linnulla on ohuet ja heikot jalat, ja sen nokkaa reunustaa sisäpuolelta kampamainen ripsireunus.


title: Pikkuprioni

text: Lintua tavataan eteläisten merialueiden saarilla ja rannikoilla. Pesimäyhdyskuntia on Chatham-, Snares- ja Antipodisaarilla Uudessa-Seelannissa, Bassinsalmen saarilla Australiassa sekä Falklandinsaarilla, Marionsaarella, Crozetsaarilla ja Macquariensaarella. Uuden-Seelannin Eteläsaarelta löydettiin 1990-luvun alkupuolella kolme pientä pikkuprioniyhdyskuntaa. Maailmanpopulaation koko on noin kaksi miljoonaa yksilöä ja lajin kanta on elinvoimainen.


title: Pikkuprioni

text: Pikkuprioni viettää valtaosan elämästään lennossa meren yllä. Se pesii yhdyskunnissa pikkusaarilla. Maalla linnun liikkuminen on erittäin kömpelöä.


title: Pikkuprioni

text: Pikkuprioni kaivaa pesäkäytävän jaloillaan ja nokallaan piilottaen sen suun kasvillisuuden suojaan. Se voi myös pesiä kalliononkaloissa. Lintu saapuu pesimäpaikkaansa vain yöaikaan. Naaras munii yhden munan. Haudonta-aika on noin 55 päivää ja poikanen pysyy pesässä noin seitsemän viikkoa.


title: Pikkuprioni

text: Pikkuprioni syö meren pieneläimistöä, eritoten krillejä ja muita äyriäisiä sekä hankajalkaisia.


title: Looking for Group

text: Looking for Group ( (konnotaatiolla: "johon liittyä")) on Ryan Sohmerin ja Lar deSouzan luoma verkkosarjakuva, joka alkoi ilmestyä marraskuussa 2006. Sarjakuvaa päivitetään kahdesti viikossa, maanantaisin ja torstaisin. Se on ottanut vaikutteita useista eri lähteistä, kuten Terry Goodkindin "Sword of Truth" -sarjasta, Robert Jordanin "Ajan pyörä" -sarjasta ja suositusta Blizzard Entertainmentin "World of Warcraft" -pelistä.Maanantaina 6.8.2007 Ryan Sohmer julkaisi videolinkin blogissaan, Looking for Groupin ja sen sisarsarjakuvan, Least I Could Do pääsivuilla. Videolla "Slaughter the World," Richard laulaa Dave Mitchellin äänellä parodiaversion laulusta "Part of Your World" Disneyn elokuvasta Pieni merenneito. Blogimerkinnän lopusta paljastuu, että tämä viimeisin (ja pisin) Looking for Group -video on itse asiassa traileri täysmittaiselle, 75-85 minuutin elokuvalle. Elokuva, työnimeltään "The Origins of Dick" (Dickin syntyperä), on tarkoitus julkaista loppuvuodesta 2008."


title: Krasnokamensk

text: Krasnokamensk () on kaupunki Taka-Baikalian aluepiirissä Kaakkois-Siperiassa lähellä Kiinan rajaa noin 535 km Tšitasta kaakkoon. Sen asukasluku on 55 666 (2010), ja se on piirikunnan kaupungeista toiseksi suurin Tšitan jälkeen.


title: Krasnokamensk

text: Krasnokamensk perustettiin 1968 ja siitä tuli kaupunki 1969. Se tunnetaan parhaiten uraanikaivoksestaan, joka on Venäjän suurin. Kaupunki oli kaivostuotannon strategisen merkityksen vuoksi pitkään suljettu. Kaivostoiminta on myös johtanut ympäristötuhoihin.


title: Krasnokamensk

text: Oligarkki Mihail Hodorkovskin vankilavuodet kaupungin lähellä toivat paikkakunnalle ulkomaisia lehtimiehiä ja turisteja.


title: Halogenidimineraali

text: Halogenidimineraalit ovat mineraaleja, jotka ovat jonkin metallin ja halogeenien (fluori, kloori, bromi, jodi, astatiini) yhdisteitä.


title: Halogenidimineraali

text: Tavallisimpia halogenidimineraaleja ovat esimerkiksi fluoriitti eli fluorisälpä (kemiallinen merkki CaF), haliitti eli vuorisuola (kemiallinen merkki NaCl), natriumfluoridi (kemiallinen merkki NaF), kaliumkloridi (KCl) ja muut luonnonsuolat.


title: Halogenidimineraali

text: Filmikameroissa käytettävissä valoherkissä materiaaleissa on nykyään valoon reagoivana aineena hopeabromidia (kemiallinen merkki AgBr).


title: Tumba Tamminen

text: Tumba Tamminen (oik. Tuomo Tamminen, s. 9. joulukuuta 1942 Kiukainen) on suomalainen laulaja, jonka keikkaura alkoi Veikko Tuomen yhtyeessä.Suuren osan albumeistaan hän teki Pauli Granfeltin yhtyeen kanssa. Tammista säesti pitkään Hannu Tuomaisen yhtye. Ennen siirtymistään ammattimuusikoksi hän työskenteli autonasentajana.


title: Tumba Tamminen

text: Tumba Tamminen lauleskeli paljon jo pikkupoikana. 22-vuotiaana hän nauhoitti Kokemäen kanttorin Pauli Vaitojan kanssa muutaman kappaleen Satakunnan Radioon Poriin. Veikko Tuomi sattui kuulemaan niitä, otti yhteyttä Tammiseen ja pyysi tätä yhtyeensä toiseksi solistiksi. Tuomi keksi Tammiselle myös tämän elinikäisen lempinimen "Tumba". Hieman myöhemmin Tamminen muodosti lähinnä Porin ja Rauman seudulla esiintyneen trion Pauli Vaitojan ja myöhemmän Pori Jazz -festivaalin keskushahmon Jyrki Kankaan kanssa. Muutettuaan pääkaupunkiseudulle Tamminen tutustui erään tuttavansa välityksellä säveltäjä Erik Lindströmiin, jonka karjalaisaiheinen kappale "Evakko" vuodelta 1970 oli Tuomon ensimmäinen levytys. Sota-aika oli ilmeisesti kuitenkin vielä liian lähellä ja levytys jäi melko vähälle huomiolle. Vuonna 1971 Tamminen kokosi oman yhtyeensä, jonka kanssa hän kiersi maata 1980-luvun loppuun saakka. Hän oli myös television Lauantaitanssit-ohjelman vakioesiintyjiä.


title: Tumba Tamminen

text: Tamminen julkaisi parinkymmenen vuoden aika useita albumeja ja oli myös mukana monilla kokoelmalevyillä, mutta varsinaista omaa hittiä ei hänen kohdalleen osunut. Hänen vuonna 1979 tekemänsä tulkinta Toivo Kärjen tangosta "Ei erossa yhtään iltaa", jonka Henry Theel oli levyttänyt 30 vuotta aiemmin, saavutti kuitenkin kohtalaista menestystä. Toistaiseksi viimeiset levytyksensä, pari singlelevyä, Tamminen teki vuonna 1998. Aktiiviuransa päätyttyä Tamminen on asettunut asumaan Vihtiin, jossa hän kasvattaa lämminverihevosia ja josta käsin hän tekee pienimuotoisia laulukeikkoja lähiseuduille.


title: Taljanka

text: Taljanka on suomalainen lauluyhtye, jonka perusti aviopari Anja ja Timo Tyrväinen vuonna 1975. He ovat olleet yhtyeen keulakuvina koko historian ajan. Mukana olivat aluksi myös laulajat Antero Launis ja Hannele Kaleva-Virkkunen.


title: Taljanka

text: Yhtyeen tunnetuin kappale on "Huopikkaat", joka löytyy esikoisalbumilta "Taljanka". Vakiokokoonpanoon kuuluivat tuolloin Lauri Harvilahti, kitara, huilu ja laulu sekä Asko Heinonen, kitara, hanuri, piano ja laulu. Toisesta albumista lähtien Taljanka on ollut trio, jossa kitaraa soittaa Timo Tyrväisen ohella Ari Salin. Konserttikokoonpanossa on heidän lisäkseen tilaisuuden luonteen mukaan 6-10 muusikkoa ja tanssijaa. Yksi tärkeimmistä vakiomuusikoista on ollut harmonikkataituri Petri Ikkelä.


title: Taljanka

text: Taljankan levyillä on kuultu monien maiden musiikillisiä sävyjä. Kesällä 1974 Anja Tyrväinen oli venäjän kielikursseilla Leningradissa ja toi mukanaan kasan levyjä. Hän käänsi "Huopikkaat", Timo taas esikoislevyltä myös löytyvän "Sinisen huivin". Myös toinen albumi on pääosin slaavilaisperäistä musiikkia. "Matkaan"-albumilla on kappaleita, jotka Tyrväiset olivat kuulleet matkoillaan Pariisiin. "Mikset saavu" sisältää espanjalaisten rytmien ja Latinalaisen Amerikan lauluja. "Imarme" merkitsi paluuta slaavilaiseen musiikkiin. "Zaiori"-levyllä oli sellaisia etnomusiikin helmiä, jotka ovat muutamaa poikkeusta lukuun ottamatta jääneet Suomessa suhteellisen vieraiksi. "Santa Lucialla" on joululauluja eri maista ja kulttuureista. Suomalaisten joululaulujen rinnalla soivat ranskalaisen, espanjalaisen, italialaisen, saksalaisen ja yhdysvaltalaisen joulun sävelet. "Kaksi kuvaa rinnakkain" kulki työnimellä "Taljanka goes iskelmä". Levyn aloittaa Kerkko Koskisen ja Jukka Itkosen "Elämänlangat", josta Katri Helena teki tunnetummaksi muodostuneen coverin. Federico Garcia Lorcan teksteihin perustuva flamencolevy "Tarara" on tekijöittensä mukaan puhtaimmin omaan makuun tehty levy.


title: Taljanka

text: Myös Tyrväisten tyttäret Taija (s. 1982) ja Tania Tuulevi (s. 1984) ovat satunnaisesti olleet mukana Taljankan toiminnassa. Taija on soittanut pianoa ja lyömäsoittimia sekä sovittanut lauluja mm. "Santa Lucialla" (koko perhe esittäytyy myös levyn kansissa joulutunnelmissa) ja "Tarara"-albumilla, jolla molemmat toimivat taustalaulajina.


title: Herford

text: Herford on kaupunki Nordrhein-Westfalenin osavaltiossa, läntisessä Saksassa. Se on Herfordin piirikunnan hallintokaupunki ja kuuluu Detmoldin hallintopiiriin. Kaupunki sijaitsee Wiehengebirgen ja Teutoburgin metsän kukkula-alueiden välissä. Kaupungin keskustassa joet Aa ja Werre yhtyvät. Kaupungin asukasluku oli noin 65 000 vuonna 2011. Sen pinta-ala on 78,95 neliökilometriä.


title: Herford

text: Kaupungin alueelle perusti asutuksen Kaarle Suuri vuonna 789. Se sai kaupunginoikeudet vuoden 1170 tienoilla. Myöhäiskeskiajalla Herford oli Hansaliiton jäsen. Kaupungin ystävyyskaupunkeihin lukeutuvat Voiron (Ranska), Quedlinburg (Saksa), Hinckley (Englanti), Fredericia (Tanska), Gorzów Wielkopolski (Puola), Quincy (USA) ja Vodice (Kroatia).


title: Schweriner See

text: Schweriner See on järvi Pohjois-Saksassa Mecklenburg-Etu-Pommerin osavaltiossa. Sen rannalla sijaitsevat muun muassa Schwerinin ja Bad Kleinenin kaupungit. Järven pinta-ala on 61,54 neliökilometriä ja suurin syvyys 52,4 metriä. Pisimmillään järvi on 21 kilometriä pitkä, leveimmillään kuusi kilometriä leveä.


title: Patrik Klüft

text: Patrik Arne Klüft (o.s. Kristiansson, s. 3. kesäkuuta 1977) on entinen ruotsalainen seiväshyppääjä.


title: Patrik Klüft

text: Klüft karsiutui Sevillan MM-kisoissa 1999 tuloksella 540. Seuraavana vuonna hän karsiutui Sydneyn olympialaisissa tuloksella 555 ja Edmontonin MM-kisoissa 2001 tuloksella 560. Vuonna 2002 hän voitti Wienin sisäratojen EM-kisoissa hopeaa hypättyään 575. Myöhemmin samana vuonna hän oli neljäs Münchenin EM-kisoissa tuloksella 580. Klüft karsiutui Birminghamin sisäratojen MM-kisoissa 2003. Samana vuonna hän voitti Ruotsin mestaruuden sekä MM-pronssia Pariisin MM-kisoissa tuloksella 585.


title: Patrik Klüft

text: Klüft hyppäsi 2004 Euroopan sisäratojen cupissa kolmanneksi ja Budapestin sisäratojen MM-kisoissa neljänneksi. Myöhemmin samana vuonna hän oli toinen Euroopan cupissa ja karsiutui Ateenan olympialaisissa. Seuraavana vuonna hän voitti Euroopan cupin ykkösliigan ja sijoittui yhdeksänneksi Helsingin MM-kisoissa.


title: Patrik Klüft

text: Klüft ilmoitti tammikuussa 2008 lopettavansa yleisurheilu-uransa ja keskittyvänsä jääkiekkovalmentajan hommiin.


title: Patrik Klüft

text: Patrik Kristianssonin puoliso on seitsenottelun moninkertainen arvokisavoittaja Carolina Klüft. He menivät kesällä 2007 naimisiin ja Kristiansson otti vaimonsa sukunimen käyttöön.


title: Vigintisexviri

text: Vigintisexviri () oli joukko alempiarvoisia virkamiehiä ("magistratus minores") antiikin Roomassa. Vigintisexvirin jäsenyys oli roomalaisen virkamiesuran eli "cursus honorumin" ensimmäinen askel. Tämän jälkeen roomalainen saattoi astua ehdolle kvestoriksi. Toinen vaihtoehto oli palvella kymmenen vuotta armeijassa sotatribuunina.


title: Vigintisexviri

text: Vigintisexviri koostui kuudesta ryhmästä:


title: Vigintisexviri

text: Augustus lakkautti kaksi viimeistä virkaa ja vigintisexviristä tuli tämän jälkeen vigintiviri ("kaksikymmentä miestä").


title: Vasili Kaptjuh

text: Vasili Borisovitš Kaptjuh () eli Vasil Barysavytš Kaptsjuh’ () (s. 27. kesäkuuta 1967 Maladzetšna, Valko-Venäjän SNT, Neuvostoliitto) on neuvostoliittolainen ja valkovenäläinen kiekonheittäjä.


title: Vasili Kaptjuh

text: Kaptjuh voitti pronssia 1985 nuorten EM-kisoissa sekä seuraavana vuonna Ateenan nuorten MM-kisoissa tuloksella 58,22. Hän sijoittui Splitin EM-kisoissa 1990 neljänneksi. Tokion MM-kisoissa 1991 hän selviytyi loppukilpailuun, mutta joutui jäämään siitä pois loukkaantumisen takia. Stuttgartin MM-kisoissa 1993 hän oli seitsemäs tuloksella 61,64 ja kaksi vuotta myöhemmin Göteborgin MM-kisoissa hän voitti MM-pronssia 65,88 kantaneella heitollaan. Kauden lopussa hän heitti GP-finaalissa neljänneksi tuloksella 66,30. Seuraavana vuonna hän voitti Atlantan olympialaisissa olympiapronssia. Vuonna 1997 hän sijoittui Ateenan MM-kisoissa yhdenneksitoista ja GP-finaalissa seitsemänneksi.


title: Vasili Kaptjuh

text: Kaptjuh heitti Sydneyn olympialaisissa 2000 neljänneksi tuloksella 67,59. Seuraavana vuonna hän oli Edmontonin MM-kisoissa kuudes ja GP-finaalissa kahdeksas. Pariisin MM-kisoissa 2003 hän voitti MM-pronssia. Kauden lopussa hän oli kolmas. Vuonna 2004 hän sijoittui Ateenan olympialaisissa neljänneksi ja kuudenneksi. Helsingin MM-kisoissa 2005 hän karsiutui.


title: Timothy Beck

text: Timothy Beck (s. 2. tammikuuta 1977) on alankomaalainen pikajuoksija ja rattikelkkailija.


title: Timothy Beck

text: Beck kilpaili Salt Lake Cityn olympialaisissa 2002 rattikelkkailussa, jossa sijoittui neljän miehen kelkkojen sarjassa seitsemänneksitoista. Seuraavana vuonna hän voitti Alankomaiden sisäratojen mestaruuden 60 metrin juoksussa. Myöhemmin samana vuonna Pariisin MM-kisoissa hän oli mukana Alankomaiden joukkueessa, joka voitti 4 × 100 metrin viestijuoksussa MM-pronssia. Vuonna 2006 hän sijoittui viidenneksi Euroopan cupin ykkösliigassa 100 metrin juoksussa ajalla 10,75.


title: Ensimmäinen Kongon sota

text: Ensimmäinen Kongon sota oli Zairessa (myöhemmin Kongon demokraattinen tasavalta) vuosina 1996−1997 käyty sota, jossa Laurent-Désiré Kabilan johtama, Ugandan ja Ruandan tukema liittoutuma syrjäytti Mobutu Sese Sekon hallinnon.


title: Ensimmäinen Kongon sota

text: Kongon itäosiin oli sisällissodan jälkeen paennut Ruandan kansanmurhan toteuttaneita, muun muassa Interahamwe-järjestöön kuuluneita äärihututaistelijoita. Taistelijat käyttivät pakolaisleirejä Ruandaan suorittamiensa hyökkäysten tukikohtina. Lokakuussa Ruandan armeijan joukot hyökkäsivät Zaireen Laurent-Désiré Kabilan johtaman liittoutuman (Alliance des Forces Democratiques pour la Liberation du Congo-Zaire) osana. Ruandan ja Ugandan tukeman liittoutuman tarkoituksena oli Zairen presidentin Mobutu Sese Sekon syrjäyttäminen. Toukokuussa 1997 pidettyjen rauhanneuvottelujen epäonnistuttua Mobutu pakeni maasta ja Kabilan joukot valloittivat Kinshasan 17. toukokuuta 1997. Kabila julistautui maan presidentiksi. Hän nimesi maan pian uudelleen Kongon demokraattiseksi tasavallaksi. Ruandan armeijan joukot jatkoivat yhteistyötään uudelleen nimetyn Kongon armeijan (Forces Armees Congolaises) kanssa.


title: Daakian sodat

text: Daakian sodat käytiin Rooman valtakunnan ja Daakian kuningaskunnan välillä vuosina 101–102 ja 105–106. Ensimmäisessä Daakian sodassa roomalaiset onnistuivat keisari Trajanuksen johdolla lyömään kuningas Decebaluksen johtamat daakialaiset ja solmimaan edullisen rauhansopimuksen. Toinen Daakian sota alkoi, kun Decebalus halusi kostaa ja hyökkäsi Rooman liittolaisten kimppuun, ja sen seurauksena roomalaiset valtasivat Daakian kokonaan ja liittivät sen Rooman provinssiksi. Sodan aikana ja Rooman miehityksen alla Daakian väestö ja kulttuuri katosivat täysin, ja maa annettiin muista Rooman provinsseista saapuneille siirtolaisille.


title: Daakian sodat

text:
Rooma oli ensimmäisen vuosisadan alkuun mennessä saavuttanut ne rajat, jotka pysyivät suunnilleen muuttumattomina monen vuosisadan ajan. Keisari Augustus oli suunnitellut valtaavansa Germaniassa Reinin itäpuoliset osat ja etenevänsä aina Elbelle asti. Myös Balkanin niemimaalla Tonavan ylitys oli suunnitelmissa, mutta kolmen roomalaisen legioonan menetys Teutoburgin taistelussa vuonna 9 jaa. sai Augustuksen perumaan kaikki laajennusaikeensa. Hän myös kehotti seuraajiaan tekemään samoin. Roomalaiset noudattivatkin Augustuksen tahtoa eivätkä tehneet merkittäviä aluevaltauksia ennen Daakian sotia, lukuun ottamatta keisari Claudiuksen Britannian valtausta vuonna 43.
Ensimmäisellä ja toisella vuosisadalla legioonalaiset olivat varustautuneet rautakypärillä, "lorica segmentata" -levyhaarniskalla tai "lorica hamata" -rengashaarniskalla sekä suurella suorakulmaisella "scutum"-kilvellä, joka suojasi hyvin viholliselta. Aseistukseen kuului raskas heittokeihäs "pilum", lyhyt miekka "gladius" sekä joskus myös tikari.


title: Daakian sodat

text: Legioonalaisten lisäksi Rooman armeijaan kuului suuri määrä apujoukkoja eli auxilia-osastoja, jotka koostuivat ulkomaalaisista sotilaista, Rooman liittolaisten sotaväestä. Auxilia-joukoilla oli tärkeä rooli roomalaisten sotatoimissa, sillä niitä oli usein saman verran kuin legioonalaisia, joskus jopa enemmänkin. Auxilia-joukkoja käytettiin muun muassa ratsuväkenä, jousimiehinä ja kevyenä jalkaväkenä, ja niillä oli joskus roomalaiset aseet ja haarniskat. Tosin usein auxilia-joukkojen annettiin pitää omat aseensa. Ensimmäisen vuosisadan puolivälistä alkaen roomalaisten oli ollut tapana käyttää auxilia-joukkoja aina etulinjassa säästääkseen legioonalaiset eli Rooman kansalaiset miestappioilta.


title: Daakian sodat

text: Daakialaiset olivat traakialainen kansa, joka asui muinaisessa Daakiassa Vähän-Aasian luoteispuolella, nykyisen Romanian alueella. Rikkaiden luonnonvarojen, kuten kulta- ja hopeakaivosten ansiosta daakialaiset olivat kehittyneempiä kuin läheiset germaani- tai kelttiheimot. Daakian maasto oli hyökkääjän kannalta erittäin vaikeakulkuista, ja daakialaiset olivat lisäksi rakentaneet linnakkeita turvaamaan valtakunnan rajoja. Tärkeimmät niistä olivat Orăștie-vuoriston alueella sijainneet Costești, Blidaru, Piatra Rosie ja Sarmizegethusa.


title: Daakian sodat

text: Daakialaisista, kuten ei monista muistakaan barbaarikansoista, ollut vastusta roomalaisille avoimessa taistelussa, eikä daakialaisilla ollut pysyvää kenttäarmeijaa. Paikalliset heimopäälliköt ja ylimykset ("pileati") rekrytoivat miehiä sotaväkeen tarvittaessa, ja lisäksi Daakian kuningas Decebalus pystyi kutsumaan liittolaisjoukkoja roksolaanien ja bastarnien parista. Roksolaanien ensiluokkaisten ratsuväkimiesten merkitys olikin suuri Daakian sodissa. Daakialaiset tapasivat värvätä myös Rooman armeijasta karanneita sotilaita, ja heidän armeijansa olikin usein koulutettu ja järjestetty Rooman mallin mukaan.


title: Daakian sodat

text: Daakialaissotilailla ei ollut erityistä univormua, vaan useimmat miehet taistelivat tavallisissa vaatteissa. Varusteina heillä oli yleensä soikea kilpi ja käyrää vesuria muistuttava ase ("falx"), jota viholliset erityisesti pelkäsivät. Sitä käytettiin viiltämiseen, ja se oli erittäin tehokas suojaamattomia ruumiinosia vastaan. Rintapanssareita ja kypäriä oli yleensä vain rikkaimmilla sotilailla. Daakialaiset tunnettiin hurjuudestaan. He kulkivat taisteluun sotatorven ("carnyx") säestyksellä, ja torvensoittajaa seurasi "Draco", erityinen daakialainen standaari. Siinä oli suden pää ja pronssista tehty lohikäärmettä muistuttava ruumis, joka päättyi raidallisiin ja värikkäisiin vaatekappaleisiin. Se oli kiinnitetty puiseen varteen, ja kun "dracoa" pidettiin ilmassa, siitä lähti viheltävä ääni. Daakialaiset käyttivät myös roomalaisilta kaapattuja aseita ja varusteita.


title: Daakian sodat

text: Burebista oli noussut Daakian kuninkaaksi vuonna 82 eaa. Hän oli yhdistänyt alueen heimot voimakkaaksi valtioksi, joka huolestutti roomalaisia. Daakialaiset olivat usean vuosikymmenen ajan tehneet hyökkäyksiä Tonavan yli. Lisäksi he olivat hyökänneet Olbiaan, joka oli kreikkalainen enklaavi Krimillä, ja hyökkäys Makedoniaankin oli mahdollinen. Julius Caesar oli suunnitellut hyökkäystä Burebistan valtakuntaa vastaan, mutta suunnitelma raukesi molempien miesten kuolemaan vuonna 44 eaa. Seuraavina vuosina Daakian kuningaskunta hajosi heikon johtajuuden ja useiden vallantavoittelijoiden takia. Marcus Licinius Crassus valtasi Tonavan etelänpuoleiset osat vuonna 27 eaa., ja vuoteen 7 eaa. mennessä Daakian alue oli pienentynyt huomattavasti. Vaikka daakialaisilla oli nyt vain noin 40 000 soturia entisten 200 000:n sijasta, he olivat yhä vakava uhka roomalaisille. Talvella 10 eaa. daakialaiset hyökkäsivät jäätyneen Tonavan yli Moesiaan. Hyökkäys pystyttiin vain vaivoin torjumaan, eivätkä edes rajalle rakennetut rajalinnakkeet pystyneet estämään ryöstöretkiä.


title: Daakian sodat

text: Burebistan kuoleman jälkeen daakialaiset eivät saaneet yhtä vahvaa johtajaa moneen vuosikymmeneen. Tilanne muuttui lopulta ensimmäisen vuosisadan jaa. lopulla, kun Daakian kuninkaaksi nousi Diurpaneus. Hän alkoi heti koota voimakasta armeijaa ja oli myös innokas värväämään Rooman armeijan karkureita. Lopulta hän alisti naapuriheimot, kuten sarmaatit ja bastarnit, valtaansa. Roomalaisen historioitsijan Dio Cassiuksen mukaan Diurpaneus ymmärsi sodan luonteen ja oli erittäin taitava sodankävijä.


title: Daakian sodat

text: Seuraavina vuosina daakialaiset jatkoivat taas hyökkäyksiään Tonavan yli. Vuonna 85 Moesian maaherra Gaius Oppius Sabinus kuoli taistelussa daakialaisia vastaan, ja vain keisari Domitianuksen nopea reaktio esti provinssin menettämisen daakialaisille. Keisari tekikin seuraavina vuosina useita menestyksekkäitä vastahyökkäyksiä, mutta hän joutui pian lähtemään Roomaan ja jättämän armeijan komennon pretoriaaniprefekti Cornelius Fuscukselle vuonna 86 tai 87. Fuscus sai kuitenkin surmansa Tapaessa, missä daakialaiset saivat roomalaisen legioonan väijytykseen, tuhosivat sen täysin ja kaappasivat sen tunnuksen. Taistelun jälkeen Diurpaneus vaihtoi nimensä Decebalukseksi, joka tarkoitti rohkeaa.


title: Daakian sodat

text: Kostaakseen Fuscuksen kärsimän tappion Domitianus alkoi valmistella uutta sotaretkeä seuraavalle vuodelle. Joukkoja jouduttiin ottamaan muualta Rooman raja-alueilta, muun muassa Britanniasta, josta irrotettiin Legio II Adiutrix. Moesia uudelleenorganisoitiin ja jaettiin kahdeksi uudeksi provinssiksi, Moesia Superioriksi ja Moesia Inferioriksi. Vuoden 88 sotaretkeen otti osaa yhteensä kuusi legioonaa. Domitianus joutui kuitenkin pian lähtemään takaisin Roomaan, koska huhut kertoivat juonitteluista keisaria kohtaan. Hän jätti Lucius Tettius Julianuksen armeijan ja sotaretken johtoon. Julianus menestyi hyvin ja voittikin daakialaiset seuraavana vuonna Tapaessa, mutta syksyn ja talven tulo esti häntä jatkamasta sotaretkeä. Seuraavaksi Germania Superiorin maaherra Lucius Antonius Saturninus kapinoi Domitianusta vastaan, ja lisäksi tilanne paheni yhä Tonavalla, missä markomannien ja kvadien germaaniheimot olivat alkaneet käyttäytyä vihamielisesti roomalaisia kohtaan. Domitianuksen oli lopulta pakko solmia rauha daakialaisten kanssa Roomalle epäedullisin ehdoin.


title: Daakian sodat

text: Daakia oli virallisesti Rooman vasalli, ja se sai vuosittain suuria summia rahaa Roomalta. Rauhanehtoihin kuului myös, että roomalaisten piti lähettää eri alojen käsityöläisiä Daakian pääkaupunkiin Sarmizegethusaan. Lisäksi daakialaiset saivat sotilaallisia neuvonantajia, joiden johdolla he rakensivat muun muassa erilaisia sotakoneita. Pian Daakiasta ja sen kuninkaasta Decebaluksesta tuli yhdistävä voima kaikille, jotka vastustivat Rooman kasvavaa valtaa, ja daakialaiset solmivat liiton muun muassa sarmaattiheimo roksolaanien kanssa. Daakialaiset uskoivat, että roomalaiset eivät uskaltaisi tulla armeijoineen Karpaattien yli.


title: Daakian sodat

text: Keisari Nervan adoptoima sotapäällikkö Marcus Ulpius Trajanus nousi keisariksi adoptioisänsä kuoleman jälkeen tammikuussa 98. Hän oli luultavasti alkanut suunnitella Daakian sotaa jo ensimmäisenä keisarivuotenaan, ja ilmeisesti hän halusi nöyryyttää daakialaisia, jotka olivat tulleet entistä röyhkeämmiksi roomalaisia kohtaan. Hän oli luultavasti myös sitä mieltä, että Tonavaa seuraava raja ei ollutkaan niin edullinen kuin saattoi luulla. Lisäksi sotilaallinen voitto auttaisi häntä vakiinnuttamaan valta-asemansa. Trajanus piti luultavasti daakialaisia ja kuningas Decebalusta uhkana Tonavan provinsseille. Pienikin daakialaisten menestys saattoi provosoida lännessä germaaneja tai idässä parthialaisia hyökkäämään Roomaa vastaan.


title: Daakian sodat

text: Daakian sota alkoi maaliskuussa vuonna 101. Sodan tarkoitus ei ilmeisestikään ollut vallata Daakiaa vaan palauttaa Rooman arvovalta; kyseessä oli siis eräänlainen kostoretki. Tätä kuvaa se, että ennen sotaretkeä lyödyissä rahoissa sodan jumala Marsista käytettiin nimeä "Mars Ultor" (Koston Mars). Trajanus oli valmistautunut hyökkäykseen nimittämällä Daakian läheisten provinssien johtoon kokeneita kenraaleja, joihin hän saattoi luottaa. Trajanus itse lähti Roomasta 25. maaliskuuta arvaaliveljien rukouksien saattelemana. Hän otti sotaretkelle mukaan pretoriaanikaartin, toisen pretoriaaniprefekteistään ja useita kenraaleja, jotka olivat johtaneet joukkoja jo Domitianuksen daakialaisodassa. Kun keisarin saattue pääsi Tonavalle, sinne oli kerääntynyt jo yhdeksän legioonaa ja 90 "auxilia"-yksikköä. Legioonalaisia ja auxilia-joukkoja oli yhteensä yli 55 000. Paikalla oli myös Rooman klienttivaltioiden joukkoja. Trajanuksen Daakian sotaretkeen otti osaa muun muassa palmyralaisia, brittejä ja maureja. Joukkoja oli yhteensä noin 100 000. Trajanuksen armeija oli suurin, minkä Rooma oli koskaan koonnut yhtä sotaa varten.


title: Daakian sodat

text: Trajanus määräsi Tonavan yli rakennettavaksi suuren ponttonisillan, jota pitkin joukot pystyivät ylittämään joen ja armeijaa voitaisiin myös huoltaa. Siltoja oli tärkeää suojella, jotteivat roomalaiset joutuisi eristyksiin Moesiassa olevista tukikohdista. Roomalaiset hakkasivat myös joen vartta reunustavaan kallioon teitä ja levensivät niitä puusilloilla, jotta Rooman laivasto voisi helposti huoltaa joukkoja joelta käsin.


title: Daakian sodat

text: Kun silta oli valmis, Trajanus ylitti Tonavan luultavasti Lederatassa, minkä jälkeen hän uhrasi Mars-jumalan kunniaksi villisian, lampaan ja härän. Uhrauksen jälkeen armeija marssi kohti pohjoista, missä sijaitsi Berzobiksen kaupunki, minkä jälkeen roomalaiset etenivät Aiziin. Armeija marssi enimmäkseen joen vartta, jotta joukkoja voitiin huoltaa vesitse. Jokivarressa oli lisäksi hedelmällistä laidunmaata ja viljapeltoja. Sotilaat marssivat monen kilometrin pituisena kolonnana kuusi miestä rinnakkain. Marssitavoite oli 30 kilometriä päivässä, mutta vaikeakulkuisessa maastossa päivämatka jäi usein 16–19 kilometriin. Armeijan edellä kulki myös tiedustelijoita sekä pioneerijoukkoja, joiden piti rakentaa teitä ja siltoja pääosastoa varten. Trajanus muisti yhä Cornelius Fuscuksen kärsimän tappion Domitianuksen aikana, joten hän eteni joukkoineen hitaasti ja järjestelmällisesti. Roomalaiset olivat varuillaan, koska he eivät halunneet tulla yllätetyiksi. Vaikka Rooman armeija oli suuri, se ei kuitenkaan liikkunut yhtenä suurena kenttäarmeijana, vaan pienempinä osastoina. Samalla kun Trajanuksen johtama osasto eteni Berzobiksen kautta lännestä kohti Rautaportin solaa, etelästä lähestyi toinen roomalaisosasto. Se ylitti Tonavan Drobetan lähellä samanlaista ponttonisiltaa pitkin kuin Lederatassa ja eteni pohjoiseen kohti Tapaeta.


title: Daakian sodat

text: Dio Cassiuksen mukaan roomalaisten daakialaiset liittolaiset toivat Trajanukselle viestin, joka oli kirjoitettu latinaksi valtavan kokoiseen sieneen. Siinä kehotettiin Trajanusta palaamaan takaisin Moesiaan ja pitämään rauha Decebaluksen kanssa. Trajanus ei kuitenkaan piitannut viestistä.


title: Daakian sodat

text: Daakialaiset välttelivät taistelua selvästi voimakkaampia roomalaisia vastaan, ja roomalaiset valtasivat daakialaisten linnoitukset yksi kerrallaan. Daakialaiset pystyivät tekemään vain pienempiä sissihyökkäyksiä, mutta taistelut olivat silti rajuja. Roomalaisten edetessä kohti Rautaporttia heidän linnoituksensa joutuivat usein hyökkäyksen kohteiksi.


title: Daakian sodat

text: Ensimmäinen suuri yhteenotto oli Tapaen taistelu, joka luultavasti on yksi Trajanuksen pylväässä kuvatuista taisteluista. Dio kertoo, että taistelu oli erittäin kiivas ja roomalaisia haavoittui niin paljon, että sidontapaikoilta loppuivat sidetarpeet. Helpottaakseen pulaa Trajanus luovutti vaatteitaan leikattaviksi kääreiksi. Tosin pylvään kuvaukset kertovat tästä vasta myöhemmässä taistelukohtauksessa, joten saattaa olla, että Dion kertomus ei liity Tapaessa käytyyn taisteluun. Taistelun jälkeen sotilaat huusivat Trajanuksen "imperatoriksi" jo toisen kerran; ensimmäinen kerta oli ollut, kun hänet oli valittu Nervan seuraajaksi. Molempien osapuolien tappiot olivat suuret, ja Trajanus pystytti kaatuneiden roomalaisten kunniaksi taistelupaikalle alttarin.


title: Daakian sodat

text: Raskaiden tappioiden takia Trajanus ei pystynyt käyttämään voittoa hyväkseen. Talvi lähestyi, joten hän ei pystynyt jatkamaan sotaretkeään. Sotaa pidettiin kuitenkin jo tuolloin menestyksenä. Trajanus jäi armeijoineen rajalle Tonavan varteen odottelemaan vahvistuksia, jotka saapuivat ennen seuraavaa kesää. Vuoden 102 sotaretkeä varten saapuivat ainakin "Legio I Flavia Minervia" ja "Legio XI Claudia" sekä Britannian maaherran henkilökohtainen kaarti ja valioyksikköjä ("vexillationes") useasta eri legioonasta.


title: Daakian sodat

text: Syksyn tullen Decebalus päätti hyökätä roomalaisia vastaan Moesia Inferiorissa. Talvella 101–102 hänen joukkonsa ylittivät Tonavan ja hyökkäsivät useisiin vihollislinnakkeisiin Moesiassa. Kuultuaan hyökkäyksestä Trajanus kokosi heti armeijansa ja marssi daakialaisia vastaan. Hän kohtasi Decebaluksen luultavasti Adamklississa, missä käytiin suuri daakialaisten ja roomalaisten välinen taistelu. Trajanus voitti lopulta taistelun, ja daakialaiset joutuivat vangiksi tai pakenivat. Taistelussa kunnostautuivat erityisesti roomalaisten puolialastomat, nuijilla aseistetut "auxilia"-joukot, jotka Trajanus palkitsi rahasummilla taistelun jälkeen.


title: Daakian sodat

text: Kesän 102 sotaretken aluksi roomalaiset ylittivät Tonavan Lederatassa ja Drobetassa kuten edellisenäkin vuonna, mutta eteneminen oli tällä kertaa vaivalloisempaa. Roomalaisten onnistui kuitenkin hankkia takaisin Cornelius Fuscuksen menettämä roomalainen standaari. Trajanus hyökkäsi sen jälkeen Rautaportista kohti daakialaisten pääkaupunkia Sarmizegethusaa, ja ilmeisesti vuoden aikana käytiin vain yksi suurempi taistelu. Trajanuksen pylvään kohokuvat ovat taas tärkein lähde sotatoimista. Niiden mukaan legioonalaiset olivat tällä kertaa etulinjassa, ja ballistat, palmyralaiset jousimiehet sekä baleaarien linkomiehet tukivat roomalaisia, jotka murtautuivat vihollisen linjaan. Tämän jälkeen he hyökkäsivät lähistöllä sijaitsevaan linnoitukseen käyttäen "testudo"-muodostelmaa, jossa legioonalaiset asettivat kilpensä päälle ja sivuille suojaamaan vihollisen heittoaseilta. Kyseinen linnoitus oli luultavasti Piatra Rosie lähellä Sarmizegethusaa. Kun roomalaiset menestyivät yhä paremmin sotatoimissa, monet daakialaiset ylimykset ja sotilaat jättivät Decebaluksen ja siirtyivät roomalaisten puolelle.


title: Daakian sodat

text: Samalla kaksi uutta roomalaisten sotajoukkoa eteni etelästä. Lusius Quietuksen johtama kevytaseinen mauriratsuväki hyökkäsi todennäköisesti Vulcanin solan kautta daakialaisten selustaan. Toinen osasto eteni Laberius Maximuksen johdolla Alutusjokea pitkin pohjoiseen, valtasi Karpaattien yli kulkevan solan ja sitä vartioivat linnakkeet sekä otti vangiksi useita daakialaisia, joiden joukossa oli Decebaluksen tytär. Tämän jälkeen Trajanuksen, Quietuksen ja Maximuksen osastot kohtasivat Aquaessa, 34 kilometriä Sarmizegethusasta pohjoiseen.


title: Daakian sodat

text: Kun roomalaiset olivat valloittaneet Karpaattien yli johtavat solat, Decebalus lähetti Daakian ylimystön jäseniä neuvottelemaan Trajanuksen kanssa rauhasta. Trajanus suostui sillä ehdolla, että Decebalus antautuisi ja liittoutuisi Rooman kanssa. Decebalus luovutti kaikki piirityskoneensa ja pioneerinsa sekä roomalaiset karkurit ja lupasi, ettei värväisi heitä enää.


title: Daakian sodat

text: Roomalaisten valtaamat alueet liitettiin Rooman valtakuntaan, jonka raja siirtyi nyt Tonavan pohjoispuolelle. Baanaatin tasanko liitettiin Moesia Superioriin. Etelä-Karpaattien alueelle roomalaiset rakensivat linnoituksia turvaamaan pohjoisen rajansa. Tärkeimpiä näistä linnoituksista olivat Legio IIII Flavia Felixin tukikohta "Colonia Ulpia Traiana Augusta Dacia", jota pian alettiin kutsua Daakian entisen pääkaupungin mukaan Sarmizegethusaksi, ja Legio XIII Geminan tukikohta Berzobis. Trajanus rakennutti myös sillan Tonavan yli, jotta joen toisella puolella olevia linnoituksia voitaisiin huoltaa kaikkina vuodenaikoina. Kreikkalaisen Apollodoros Damaskolaisen suunnittelemassa Trajanuksen sillassa ("pons Traiani") oli puinen ajotie ja kaksikymmentä kivipilaria.


title: Daakian sodat

text: Trajanus palasi Roomaan vuoden 102 lopulla, ja joulukuussa senaatti antoi hänelle arvonimen "Dacicus". Senaatti kunnioitti Trajanusta myös triumfilla. Vuonna 103 Trajanus valittiin konsuliksi viidennen kerran. Hänen konsulikumppaninaan toimi sodassa kunnostautunut Laberius Maximus. Roomalaiset pitivät sotaa menestyksenä, ja Daakia oli nyt alistetun liittolaisen asemassa.


title: Daakian sodat

text: Decebalus alkoi kuitenkin pian valmistautua uuteen sotaan: hän hankki lisää aseita, varusti joukkojaan, linnoitti Daakian rajoja ja loi suhteita naapuriheimoihin, jotka olivat vihamielisiä Roomaa kohtaan. Niihin saattoi kuulua myös Rooman vanha vihollinen Parthia. Decebalus valtasi sarmaatteihin kuuluneen Jazygien heimon maat ja liitti ne valtakuntaansa, ja vuonna 105 hän määräsi joukkonsa hyökkäämään roomalaisia vastaan Baanaatissa. Kuultuaan hyökkäyksestä senaatti julisti heti Decebaluksen valtion viholliseksi. Toisen Daakian sodan tarkoitus oli nyt ilmeisesti vallata Daakia kokonaan ja liittää se osaksi Rooman valtakuntaa.


title: Daakian sodat

text: Daakialaisten hyökkäys tuli ilmeisesti yllätyksenä, sillä Trajanus pääsi lähtemään Roomasta vasta kesäkuussa, mahdollisesti kuun lopulla. Trajanuksen pylväässä olevat kohokuvat kertovat keisarin lähteneen yöllä Italiasta lyhintä reittiä Adrianmeren ylitse, mahdollisesti Brundisiumista Dyrrhachiumiin. Tämän jälkeen hän matkasi vahvistusten mukana Tonavalle, Drobetan kaupunkiin. Sinne hän pääsi luultavasti vasta syksyllä, joten hän ei ehtinyt aloittaa hyökkäystä Daakiaan talven lähestymisen takia. Uhrattuaan ensin jumalille saapumisensa kunniaksi Trajanus tyytyi vahvistamaan roomalaisten asemia. Sillä välin Decebaluksen joukot olivat tehneet sissihyökkäyksiä roomalaisten asemia vastaan.


title: Daakian sodat

text: Pylväässä olevat kohokuvat kertovat Baanaattiin sijoitettujen roomalaisten pioneerien rakentaneen linnoituksia ja teitä vahvistaakseen alueen puolustusta. Rakennustöihin kuuluivat myös erityiset "clausuraet", muurit, joita rakennettiin vuoristoiseen maisemaan estämään tai hankaloittamaan vihollisen liikkeitä. Daakialaiset eivät tyytyneet katsomaan sivusta roomalaisten työskentelyä, vaan hyökkäilivät roomalaisia vastaan.


title: Daakian sodat

text: Dio Cassius kertoo Decebaluksen suunnitelleen Trajanuksen salamurhaa ja roomalaisupseerin kaappaamista. Joidenkin Auxilia-joukkojen miesten piti surmata keisari hänen saapuessaan Rooman armeijan päämajaan, mutta suunnitelma epäonnistui, kun yksi miehistä paljastui ja kertoi kaiken kidutettuna. Dio ei kerro tästä enempää, mutta hänen mukaansa daakialaiset onnistuivat vangitsemaan erään Gnaeus Pompeius Longinuksen, joka oli ollut "consul suffectus" vuonna 90, "Moesia Superiorin" maaherra vuosina 93–96/97 ja sitten Pannonian maaherra vuoteen 98 asti. Hän oli vangiksi joutumisensa aikana ollut todennäköisesti vastuussa Baanaatin alueesta.


title: Daakian sodat

text: Longinus houkuteltiin daakialaisten leiriin lupaamalla rauhanneuvotteluja, mutta hänet otettiinkin vangiksi ja häntä kuulusteltiin turhaan Trajanuksen sotastrategiasta. Decebalus vaati tämän jälkeen Trajanukselle lähettämässään kirjeessä roomalaisia lähtemään Tonavan pohjoispuolelta maksuksi Longinuksesta. Trajanus ilmoitti kuitenkin, että Longinus ei ollut hänelle mitenkään tärkeä, eikä siten hyväksynyt sopimusta. Huomattuaan tilanteensa toivottomuuden Longinus ehdotti Decebalukselle, että hän lähettäisi erään vapautetun orjan kirjeen kanssa Trajanuksen puheille. Decebalus hyväksyi tämän ja lähetti saattueen matkaan. Longinus oli kuitenkin saanut samalta orjalta myrkkyä ja sopinut hänen kanssaan, että hän voisi lähteä roomalaisten luokse. Tämän jälkeen Longinus joi myrkyn ja kuoli. Decebalus suuttui tästä ja lähetti yhden miehensä Longinuksen ruumiin kanssa roomalaisten luokse. Hän vaati Trajanusta luovuttamaan orjan Longinuksen ruumista ja kymmentä roomalaista sotavankia vastaan. Trajanus kuitenkin kieltäytyi ja sanoi, että vangitun orjan henki oli tärkeämpi kuin Longinuksen hautaus. Dion lisäksi myös roomalainen reettori Marcus Cornelius Fronto kertoo tästä tapahtumasta.


title: Daakian sodat

text: Sillä aikaa Trajanus kokosi armeijaa Drobetassa hyökätäkseen Daakiaan. Armeija oli vieläkin suurempi kuin ensimmäisessä Daakian sodassa, ja sitä varten Trajanus perusti kaksi uutta legioonaa: Legio II Traiana Fortiksen ja Legio XXX Ulpia Victrixin. Hän perusti myös erityisiä "numerus"-yksiköitä ulkomaalaisista sotilaista. Ne olivat tilapäisiä ja huonompilaatuisia kuin muut Rooman armeijan yksiköt, ja niitä komensivat roomalaiset kenturiot, "praepositukset". Numeruksien kokoa ei tiedetä varmasti, mutta niiden koon oletetaan vaihdelleen 130:sta kenties jopa 1000:een mieheen.


title: Daakian sodat

text: Dion mukaan monet daakialaiset jättivät Decebaluksen ja siirtyivät roomalaisten puolelle, mikä sai Decebaluksen tiedustelemaan rauhanehtoja. Trajanus vastasi, että Decebaluksen oli antauduttava ja luovutettava itsensä ja daakialaisten aseet roomalaisille. Nämä olivat mahdottomia ajatuksia Daakian kuninkaalle, joten neuvottelut katkesivat siihen. Decebalus yritti saada naapuriheimoja puolelleen, mutta epäonnistui lopulta.


title: Daakian sodat

text: Roomalaisten hyökkäys Daakiaan alkoi keväällä 106. Trajanus ylitti Tonavan Drobetassa sijaitsevaa Trajanuksen siltaa pitkin ja eteni sitten armeijoineen 1621 metrin korkeudella olevan Vulcanin solan kautta Sarmizegethusan alueelle, siis eri reittiä kuin ensimmäisessä Daakian sodassa. Trajanuksen pylvään kohokuvat eivät kerro roomalaisten kohdanneen vakavaa vastarintaa, vaan daakialaiset, jotka olivat entistäkin pahemmin alivoimaisia, välttelivät suurta taistelua ja turvautuivat sissi- ja uuvutussotaan. He hyökkäsivät aina pieniä osastoja ja etuvartioasemia vastaan. Roomalaiset joutuivat valtaamaan daakialaisten linnoituksia yksi toisensa jälkeen, ja koko sotaretki kuluikin pääasiassa vihollislinnakkeiden valtaamiseen. Sota oli pitkä ja verinen. Roomalaisten oli muutettava varustustaan, sillä daakialaisten koukkupäiset, pitkää vesuria muistuttavat "falx"-miekat puhkaisivat vaivatta roomalaisten kypärät. Kypäriin jouduttiin tämän takia lisäämään suojakaari.


title: Daakian sodat

text: Lopulta Trajanus pääsi Daakian pääkaupungin Sarmizegethusan porteille. Kaupunki oli suojattu vahvoilla, suorakaiteen muotoisilla muureilla, joissa oli kaksi porttia länsi- ja itäpuolella. Pylvään reliefit antavat vihjeitä siitä, että roomalaisten ylivoima ja väistämättömältä näyttänyt tappio sai kaupungin antautumaan taisteluitta. Tosin joidenkin teorioiden mukaan roomalaiset joutuivat hyökkäämään kaupungin muureja vastaan lännestä ja idästä ja alueella käytiin rajuja taisteluja. Kaupungin kukistuttua Trajanus määräsi sen ryöstettäväksi ja poltettavaksi, minkä jälkeen paikalle rakennettiin roomalainen linnoitus. Heinäkuussa Trajanuksen sotilaat huusivat keisarin "imperatoriksi", jo kuudetta kertaa. Decebalus ei kuitenkaan luovuttanut vaan pakeni läheisille kukkuloille, mistä käsin hän jatkoi sissisotaa.


title: Daakian sodat

text: Vaikka pääkaupunki olikin jo kukistunut, Daakian pohjoisosissa taistelut jatkuivat vielä. Roomalaiset, pääasiassa "auxilia"-joukkojen johdolla, hyökkäsivät Apulumiin, Napocaan ja Potaissaan vallaten viimeiset vastarinnan pesäkkeet ja pakottaen daakialaissotilaat joko antautumaan tai tekemään itsemurhan.


title: Daakian sodat

text: Syksyllä 106 Decebalus vetäytyi syrjemmälle Karpaateille, mistä hänet löysivät syyskuussa jotkut "auxilia"-joukkoihin kuuluneet ratsumiehet. Välttääkseen vangitsemisen hän teki itsemurhan "falx"-miekalla, juuri kun ratsuväkiosaston komentaja oli aikeissa hyökätä hänen kimppuunsa. Komentajan nimi ja vaiheet ovat selvinneet erään hautamuistomerkin perusteella. Hän oli Tiberius Claudius Maximus, joka oli kunnostautunut jo Domitianuksen daakialaissodissa, liittynyt sen jälkeen auxilia-joukkoihin ja taistellut molemmissa Trajanuksen daakialaissodissa. Decebaluksen irti leikattu pää ja hänen kaksi lastaan vietiin ensin Trajanuksen nähtäviksi ja sitten Roomaan. Vaikka sota olikin loppunut, sodankäynti Decebaluksen sarmatialaisia liittolaisia vastaan jatkui vielä ainakin vuoteen 107.


title: Daakian sodat

text:
Trajanus palasi Roomaan vasta kesäkuussa 107. Daakialaisista saadun voiton kunniaksi järjestettiin suuret voitonjuhlat ja keisarille myönnettiin hänen toinen triumfinsa. Kansalle jaettiin runsaasti rahalahjoja ja näytettiin gladiaattoriesityksiä monen päivän ajan. Trajanus määräsi myös uuden muistomerkin, "Tropaeum Traianin", rakennettavaksi Moesia Inferiorin provinssiin samalle paikalle kuin edellinen muistomerkki. Se oli pystytetty muistoksi vuonna 90 tai 91 käydylle taistelulle, jossa sarmatialaiset tuhosivat täysin Legio XXI Rapaxin.
Trajanuksen lääkärin T. Statilius Criton mukaan roomalaiset toivat sotasaaliina yhteensä 2 270 tonnia kultaa ja 4 540 tonnia hopeaa sekä lukuisia muita arvoesineitä. Vaikka nykyään ajatellaan, että nämä luvut saattavat olla käännösvirheen takia suuresti yliarvioituja, summa on joka tapauksessa ollut huikea. Pelkästään 227 tonnia kultaa vastaa painossaan mitattuna 31,5 miljoonaa aureusta ja 454 tonnia hopeaa 160:tä miljoonaa denaaria. Crito kertoo myös 500 000 daakialaisen jääneen sotavangiksi. Monet vangit joutuivat taistelemaan gladiaattorinäytöksissä Roomassa osana Trajanuksen triumfia. Sodan aikana ja Rooman miehityksen alla Daakian väestö ja kulttuuri katosivat täysin, ja maa annettiin muista Rooman provinsseista saapuneille siirtolaisille.


title: Daakian sodat

text: Daakiasta tuli Rooman provinssi ("Dacia"), johon sijoitettiin kaksi roomalaista legioonaa, toinen Berzobikseen ja toinen Apulumiin. Trajanuksen seuraaja Hadrianus säilytti Daakian provinssin mutta luopui sen länsipuolisesta Baanaatista ja itäpuolisesta "Moesia Inferiorista", koska niitä oli vaikea puolustaa. Daakiaan sijoitettiin enää vain yksi legioona ja provinssi jaettiin "Dacia Superioriin" ja "Dacia Inferioriin". Marcus Aurelius jakoi Dacian kolmeen osaan ("Tres Daciae"): "Dacia Porolissensikseen", "Dacia Apulensikseen" ja "Dacia Maluensikseen". Roomalaiset luopuivat lopulta Daakiasta vuonna 271 keisari Aurelianuksen aikana.


title: Daakian sodat

text: Daakian sodista on säilynyt nykypäivään erittäin vähän antiikin lähteitä. Roomassa sijaitseva Trajanuksen pylväs, jonka Trajanus rakennutti vuonna 113 Daakian sotien muistoksi, on tärkein lähde sodista. 32 metriä korkeassa pylväässä on satoja Daakian sodista kertovia friisejä, jotka luultavasti viittaavat todellisiin tapahtumiin sotien aikana. Pylvään kuvaukset eivät kuitenkaan ole täysin luotettavia, eikä niitä voi lukea tarkasti. Toinen mahdollisesti myös Daakian sodista kertova monumentti on Romanian Adamclisissa sijaitseva "Tropaeum Traiani", joka luultavasti rakennettiin daakialaisten hyökkäyksessä talvella 101–102 kuolleiden roomalaisten muistoksi. Joidenkin historioitsijoiden mukaan se saattaa kuitenkin olla myös muistomerkki Domitianuksen Daakian sodissa kaatuneille, mihin viittaa se, että muistomerkki omistettiin "Koston Marsille" ("Mars Ultor"). Vuonna 107 tai 108 rakennetussa, halkaisijaltaan 30 metrin levyisessä rummun muotoisessa muistomerkissä on lukuisia kohokuvia, jotka kertovat Daakian sodista. Sen rauniot korvattiin vuonna 1977 modernilla rekonstruktiolla.


title: Daakian sodat

text: Kirjallisia lähteitäkään ei ole säilynyt paljoa. Trajanuksen omasta kuvauksesta, "Dacicasta", on säilynyt vain yksi lause. Trajanuksen lääkäri T. Statilius Crito kirjoitti myös sotaa käsitelleen tekstin "Getica", mutta sekin on suurimmilta osiltaan hävinnyt. Myöskään Dion Khrysostomoksen "Getica" tai Appianuksen "Dacica" eivät ole säilyneet nykypäivään. Parhaiten ovat säilyneet historioitsija Dio Cassiuksen kirjoitukset. Dion tekstit eivät ole kuitenkaan säilyneet kokonaisina, vaan jäljellä on vain muutamia katkelmia, eivätkä nekään kerro paljoa sotien yksityiskohdista. Lisäksi monet sen ajan historioitsijat keskittyivät ainoastaan Rooman menneisyyden kuvaamiseen eivätkä kirjoittaneet oman aikansa asioista. Myös arkeologiset todisteet ovat vähissä, koska suurinta osaa löydöistä ei ole pystytty ajoittamaan tarpeeksi tarkasti.


title: Akula

text: Akula tarkoittaa:


title: Chandra Sturrup

text: Chandra Sturrup (s. 12. syyskuuta 1971) on bahamalainen pikajuoksija. Hän päätti pitkän uransa vuonna 2013.


title: Chandra Sturrup

text: Sturrup karsiutui 1988 Sudburyn nuorten MM-kisoissa 100 metrin juoksun välierissä ajalla 11,93. Kaksi vuotta myöhemmin Plovdivin nuorten MM-kisoissa hän karsiutui 100 metrin välierissä ajalla 11,62 ja sijoittui 200 metrin juoksussa kuudenneksi ajalla 23,81. Göteborgin MM-kisoissa 1995 hän karsiutui 100 metrin alkuerissä ajalla 11,59. Seuraavana vuonna hän juoksi Atlantan olympialaisissa 100 metrillä neljänneksi ajalla 11,00 ja oli mukana Bahaman joukkueessa, joka voitti 4 × 100 metrin viestijuoksussa olympiahopeaa. Vuonna 1997 Sturrup voitti Pariisin sisäratojen MM-kisoissa hopeaa 60 metrin juoksussa ajalla 7,15. Myöhemmin samana vuonna hän karsiutui Ateenan ulkoratojen MM-kisoissa 200 metrin toisissa alkuerissä ajalla 23,07.


title: Chandra Sturrup

text: Sturrup voitti 1998 Kansainyhteisön mestaruuden 100 metrillä sekä Keski-Amerikan mestaruuden samalla matkalla. Kauden lopussa hän oli GP-finaalissa viides ja yleisurheilun maailmancupissa 100 metrillä toinen ajalla 10,97 sekä pikaviestissä myös toinen. Seuraavana vuonna hän voitti Pan-Amerikan mestaruuden 100 metrillä. Sevillan MM-kisoissa samana vuonna hän oli 100 metrillä seitsemäs ja karsiutui 200 metrin välierissä ajalla 22,75. Kisojen pikaviestissä hän oli mukana voittamassa MM-kultaa. Sydneyn olympialaisissa 2000 Sturrup juoksi 100 metrillä kuudenneksi ja karsiutui 200 metrin alkuerissä. 4 × 100 metrin viestissä hän oli voittamassa olympiakultaa. Kauden lopussa hän sijoittui GP-finaalissa 100 metrillä kuudenneksi. Seuraavana vuonna hän voitti Lissabonin sisäratojen MM-kisoissa kultaa 60 metrillä ajalla 7,05 ja sijoittui Edmontonin ulkoratojen MM-kisoissa 100 metrillä alun perin neljänneksi mutta nousi vuosia myöhemmin pronssille Marion Jonesin dopingista johtuneen hylkäyksen myötä.


title: Chandra Sturrup

text: Sturrup karsiutui Birminghamin sisäratojen MM-kisoissa 2003 60 metrin välierissä. Myöhemmin samana vuonna Pariisin ulkoratojen MM-kisoissa hän sijoittui 100 metrin juoksussa alun perin neljänneksi, mutta nousi Kelli Whiten ja Žanna Blockin dopinghylkäysten jäljiltä MM-hopealle. Kauden lopussa hän juoksi neljänneksi. Seuraavana vuonna hän karsiutui Ateenan olympialaisissa 100 metrin toisissa alkuerissä. Vuonna 2005 hän sijoittui Helsingin MM-kisoissa neljänneksi ja myös neljänneksi. Rio de Janeiron Pan-Amerikan mestaruuskilpailuissa 2007 hän sai pronssia 100 metrillä. Osakan MM-kisoissa 2007 ja Pekingin olympialaisissa 2008 hän karsiutui 100 metrin välierissä. hän oli 100 metrillä seitsemäs. Berliinin MM-kilpailuissa 2009 hän sijoittui 100 metrillä seitsemänneksi ja juoksi toisen osuuden hopeaa saaneessa Bahaman pikaviestijoukkueessa. hän sijoittui 100 metrillä neljänneksi. Hän oli viides sekä Dohassa 2010 että Istanbulissa 2012 sisäratojen MM-kisojen 60 metrillä.


title: Hajajätevesiasetus

text: Hajajätevesiasetus (542/2003), joka tuli voimaan 1.1.2004, on säädetty vesistöjen suojelemiseksi kunnallisiin viemäriverkostoihin kuulumattoman haja-asutuksen aiheuttamalta jätevesikuormitukselta. Kotitalouksien lisäksi asetus koskee karjatilojen maitohuoneita ja kodin yhteydessä tapahtuvaa yritystoimintaa sekä kesämökkejä.


title: Hajajätevesiasetus

text: Asetuksessa säädetään vähimmäisvaatimukset talousvesien käsittelylle ja kielletään kaiken puhdistamattoman kotitalousjäteveden päästäminen luontoon.


title: Hajajätevesiasetus

text: Kaikkiin uusiin kiinteistöihin on rakennettava jäteveden puhdistus- tai talteenottolaitteisto (käytännössä lietesäiliö, pienpuhdistamo tai imeytyskenttä). Vanhat kiinteistöt ovat saaneet 10 vuoden siirtymäajan ratkaisun toteuttamiselle. Käytännössä tämä tarkoittaa, että jokaisen kunnalliseen viemäriverkostoon kuulumattoman vanhan kotitalouden (mukaan lukien kesämökit) on järjestettävä jätevesiasiansa asetuksen edellyttämiin normeihin viimeistään 31.12.2013.


title: Hajajätevesiasetus

text: 2011 asetusta muutettiin ja siirtymäkautta pidennettiin vuoteen 2016.


title: Hajajätevesiasetus

text: Pienpuhdistamoiden jätevesistä asetuksessa annetaan vähimmäispuhdistustulokset muun muassa orgaaniselle ravinnekuormalle (reduktio vähintään 90 %), kokonaisfosforille (reduktio vähintään 85 %) sekä kokonaistypelle (reduktio vähintään 40 %). Laitteiston on täytettävä asetuksen vaatimukset kaikissa olosuhteissa eikä pelkästään keskiarvoina, kuten jotkut valmistajat ilmoittavat testituloksensa.


title: Hajajätevesiasetus

text: 2017 asetusta muutettiin.


title: Mediterranean Shipping Company

text: Mediterranean Shipping Company S.A. (MSC) on tällä hetkellä maailman toiseksi suurin kontteja meritse kuljettava yritys. Laivayhtiöllä on 318 alusta, jotka yhteensä pystyvät kuljettamaan 1 022 044 kappaletta 6 metriä pitkää konttia (TEU). Yhtiön pääkonttori on Genevessä Sveitsissä ja laivalinjojen tärkein keskus on Antwerpenissa Belgiassa.


title: Mediterranean Shipping Company

text: Yhtiön perusti 1970 kapteeni Gianluigi Aponte yksityisyrityksekseen ostamalla ensimmäisen laivansa. Sorrentolainen laivanomistaja kuljetti lastia Afrikkaan. Laivayhtiö on siitä lähtien kasvanut yhdeksi maailman suurimmista varustamoista. Risteilyjä tarjoava tytäryhtiö MSC Italian Cruises perustettiin 1988.


title: Mediterranean Shipping Company

text: MSC palvelee 215 satamaa kuudella mantereella. Sillä on 350 paikallistoimistoa ja se työllistää kaiken kaikkiaan 28 000 työntekijää. Laivojen rahtikapasiteetti on suurimmillaan 9 200 TEU. Yhtiö on pysynyt itsenäisenä ja sen omistaa kokonaan pääjohtaja Aponte ja hänen perheensä.


title: Natalja Hruštšeljova

text: Natalja Petrovna Hruštšeljova (, s. 20. maaliskuuta 1973) on venäläinen entinen 800 metrin juoksija.


title: Natalja Hruštšeljova

text: Hruštšeljova oli mukana Budapestin EM-kisoissa 1998 Venäjän joukkueessa, joka voitti EM-hopeaa 4 x 400 metrin viestijuoksussa. Hän voitti vuonna 2003 Venäjän mestaruuden 800 metrillä. Samana vuonna hän juoksi toiseksi Euroopan cupissa ajalla 2.02,21 ja voitti MM-pronssia Pariisin MM-kisoissa ajalla 2.00,29. Kauden lopussa hän oli seitsemäs. Seuraavana vuonna hän karsiutui Ateenan olympialaisissa välierissä.


title: Martin Hansen ja Mikael Nord

text: Martin Hansen ja Mikael Nord Andersson ovat ruotsalaisia musiikkituottajia. He ovat tuottaneet yhdessä rockyhtye The Rasmuksen kolme albumia vuosilta 2001–2005 (Into, Dead Letters ja Hide from the Sun), mikä on heidän tunnetuin työnsä.


title: Martin Hansen ja Mikael Nord

text: Martin Hansen aloitti musiikkiuransa soittamalla ja laulamalla 1990-luvun alkupuolella monissa eri yhtyeissä Göteborgissa. Vuosina 1996–1998 hän opiskeli äänisuunnittelua Luulajan yliopistossa.


title: Martin Hansen ja Mikael Nord

text: Mikael Nord on työskennellyt muusikkona ja tuottajana 1980-luvun puolestavälistä lähtien ja esiintynyt ympäri Ruotsia Ulf Lundellin, Eva Dahlgrenin ja Tomas Ledinin yhtyeissä. 1990-luvun alussa hän teki omaa musiikkia "Nord"-yhtyeessään, ja vuosina 1994–1995 hän oli kitaristina Roxetten maailmankiertueella.


title: Martin Hansen ja Mikael Nord

text: Hansen ja Nord tapasivat vuonna 1998, ja he tuottivat yhdessä Sofi Bonden kappaleen "One". Kansainvälistä menestystä he saavuttivat vuonna 2001, jolloin he pääsivät tuottamaan The Rasmuksen Into-albumin. Se myi tuplaplatinaa Suomessa, ja yhtye sai neljä Emma-patsasta. Yhtyeen suuri kansainvälinen läpimurto tapahtui, kun Hansenin ja Nordin tuottama albumi Dead Letters sekä sen single In the Shadows nousivat korkealle listoilla niin Euroopassa kuin muuallakin maailmassa. Tuottajaparin töistä Ruotsissa saivat julkisuutta myös kultaa myynyt Björn Skifsin "Ingen Annat", jonka Hansen kirjoitti, sekä Peter LeMarcin albumi, joka myi maassa platinaa. Myös Ana Johnssonin esittämä "We are", joka on Spider-man 2 -elokuvan soundtrackilla, on Hansenin ja Nordin tuottama.


title: Martin Hansen ja Mikael Nord

text: Hansen ja Nord omistavat myös Nord Studios -levytysstudion, joka sijaitsee Tukholman Brommassa.


title: Hamburg Süd

text: Hamburg Süd on keskeinen kuljetusliike pohjois-eteläsuuntaisilla valtamerireiteillä. Yhtiön omistanut Oetker Group myi Hamburg Südin tanskalaiselle Maersk Linelle vuonna 2017.


title: Hamburg Süd

text: Hamburg Südin nykyiset kontit ovat väriltään punaisia ja niiden kyljissä on suuri lippu ja valkoinen teksti HAMBURG SÜD. Jäähdytetyt kontit ovat väriltään valkoisia ja niiden kyljissä on myös lippu ja teksti sinisin kirjaimin.


title: Hamburg Süd

text: Vuonna 1871 yksitoista hampurilaista kauppataloa perusti "Hamburg Südamerikanische Dampfschifffahrts-Gesellschaft" -yhtiön. Kolme 4 000 bruttorekisteritonnin kokoista höyrylaivaa aloitti liikennöinnin kuukausittain Brasiliaan ja Argentiinaan. Vuoteen 1914 mennessä yhtiö liikennöi yli 50 laivalla, joiden yhteinen koko oli 325 000 bruttorekisteritonnia. Ensimmäisessä maailmansodassa yhtiö menetti kaikki laivansa ja oli pakotettu aloittamaan uudelleen vuokraamalla laivoja.


title: Hamburg Süd

text: 1950-luvun alussa yhtiö ryhtyi harjoittamaan hakurahti- ja säiliöalusliikennettä, ja havaitsi suurta kasvua jäähdytettävien lastien kuljetuksessa. Vuonna 1955 tohtori August Oetkerin yhtiö astui Hamburg Südin johtoon, jolloin alkoi vuorolaiva- ja matkustajavuorojen nopea laajeneminen. "Deutsche Levante Linie" -yhtiön osto nähtiin yhtiön ensikokeiluna Välimerellä. Vuonna 1957 nähtiin vuorolaivapalveluiden alkavan Pohjois-Amerikan ja Australian sekä Uuden-Seelannin välillä. M/S Columbus New Zealand oli ensimmäinen konttilaiva, joka liikennöi tämän alueen laivareiteillä vuonna 1971. Laiva oli konttiliikenteen pioneeri Tyynellä valtamerellä.


title: Hamburg Süd

text: Maersk Line tiedotti huhtikuussa 2017 sopineensa Hamburg Südin ostosta sen omistaneen perheyhtiö Oetker Groupin kanssa. Kauppahinta oli noin neljä miljardia dollaria. Yrityskauppa sai sinettinsä vuoden 2017 lopulla Brasilian viranomaisten annettua sille hyväksyntänsä. Jo aiemmin kauppa oli saanut Euroopan komission ja Yhdysvaltain oikeusministeriön hyväksynnän.


title: Hamburg Süd

text: Cap Trafalgar oli upouusi matkustajia kuljettava valtamerilaiva, joka valmistui 1. maaliskuuta 1914, ja aloitti neitsytmatkansa 10. maaliskuuta 1914. Saksa oli vähäisessä määrin aseistanut laivaa kahdella 10,5 cm tykillä ja kuudella raskaalla konekiväärillä. Myös yksi laivan kolmesta savupiipusta oli poistettu ja laiva oli maalattu uudelleen, jotta se muistuttaisi brittiläistä valtamerilaivaa. Cap Trafalgar kohtasi täysin aseistetun entisen matkustajalaiva Carmanian noin 1 100 kilometriä Brasilian rannikolta itään lähellä Trindaden saarta 14. syyskuuta 1914 kello 9.30 aamulla. Molemmat laivat ampuivat kiivaasti sulkutulta, jolloin Cap Trafalgar alkoi kallistua vasemmalle ja upposi keula edellä.


title: Hamburg Süd

text: Cap Arcona, joka oli alkuaan aikansa kaunein matkustajalaiva, oli muutettu Saksan laivaston (Kreigsmarine) kuljetusalukseksi vuonna 1940. Vuoden 1944 lopulla se oli pakko-otettuna joukkojenkuljetuslaivaksi, jolloin se kuljetti pääasiassa pakolaisia ja sotavankeja Itämerellä. Laivaan oli lastattu Lyypekin lahdella 4 500 vankia, kun se joutui Englannin ilmavoimien Typhoon-koneiden hyökkäyksen kohteeksi. Cap Arcona oli kumoon kaatuneena Lyypekin lahdella vuoteen 1950, jolloin sukeltajat purkivat sen osiin vuosien jälkeen. Rolls-Royce valokuvasi hylyn yksityiskohtaisesti, sillä se oli valmistanut lentokoneiden käyttämät raketit ja halusi arvioida niiden tehokkuuden.


title: Hamburg Süd

text: Hamburg Süd omistaa myös brasilialaisen Aliancan ja espanjalaisen Ybarra Sudin. Yhtiö on vuosien varrella ottanut haltuunsa monia yrityksiä kuten Ellermanin, South Seas Steamshipin, Deutsche-Nah-Ost-Linien, Royal Mail Linen, The Pacific Steam Navigation Companyn, Swedish Laser Linesin, Rotterdam Zuid-America Lijnin (RZAL), Havenlijnin ja Crowley American Transportin. Aikaisemmin Hamburg Süd tunnettiin nimellä Columbus Line.


title: Lee Martin

text: Lee Robert Martin (s. 9. helmikuuta 1987 Taunton, Englanti) on englantilainen jalkapalloilija, joka edustaa Englannin mestaruussarjassa pelaavaa Nottingham Forestia lainassa Manchester Unitedista. Pelipaikaltaan hän on laitalinkki.


title: Lee Martin

text: Martin siirtyi Unitediin 15. joulukuuta 2003 Wimbledonista. Ensiesiintymisensä seuran edustusjoukkueessa hän teki 26. lokakuuta 2005 liigacupin ottelussa Barnetia vastaan.


title: Lee Martin

text: Tammikuussa 2006 Martin lainattiin Belgian kakkosdivarijoukkueeseen Royal Antwerpiin hankkimaan edustusjoukkuekokemusta. Lyhyen lainapestinsä aikana hän oli pidetty pelaaja varsinkin kannattajien keskuudessa. Elokuussa 2006 Martin lainattiin skotlantilaiseen Rangersiin ja sittemmin hän on pelannut lainalla useissa Englannin mestaruussarjan joukkueissa.


title: Lee Martin

text: Ennen liigakautta 2007–2008 Martin sai peliaikaa ManUssa Aasian-kiertueen harjoitusotteluissa.


title: Odintsovo

text: Odintsovo () on linnuntietä 24 kilometriä Moskovan keskustan länsipuolella sijaitseva teollisuuskaupunki Venäjällä.


title: Odintsovo

text: Odintsovo on perustettu 1627. Moskova-Smolensk -rautatien rakentaminen toi kylään paljon uusia asukkaita 1870-luvulla, ja neuvostoaikana Odintsovo jatkoi kasvamistaan Moskovan vanavedessä. Kaupungiksi Odintsovo vihittiin vuonna 1957.


title: Odintsovo

text: Kaupungin tärkeimpiä työaloja ovat rakennus- ja kemianteollisuus, sekä vaate- ja huonekaluvalmistus.


title: Odintsovo

text: Odintsovo on yli 300 000 asukkaan Odintsovon piirin keskus ja suurin kaupunki,


title: Danny Simpson

text: Daniel ”Danny” Simpson (s. 4. tammikuuta 1987 Salford, Englanti) on englantilainen jalkapalloilija, joka edustaa Englannin valioliigassa pelaavaa Leicester Cityä. 173 senttimetriä pitkä Simpson on pelipaikaltaan laitapuolustaja.


title: Danny Simpson

text: Simpson on Manchester Unitedin junioreita ja murtautui reservijoukkueeseen vuonna 2005. Edustusjoukkueessa hän teki ensiesiintymisensä liigacupin ottelussa Coventry Cityä vastaan 26. syyskuuta 2007. Tammikuussa 2006 Simpson lähetettiin lainalle Belgian kakkosliigassa pelanneeseen Royal Antwerpiin. Belgian visiitin jälkeen Simpson lainattiin yhdessä joukkuekaveri Jonny Evansin kanssa Sunderlandiin. Kaksikko pelasi Sunderlandissa menestyksekkään kevätkauden ja seura nousi Valioliigaan.


title: Danny Simpson

text: Syksyllä 2007 Simpson solmi ManUn kanssa vuoteen 2010 ulottuvan jatkosopimuksen.


title: Danny Simpson

text: Maaliskuussa 2008 Simpson lainattiin Ipswich Towniin, jossa hän vietti loppukauden. Gary Nevillen paluun lähestyessä manageri Sir Alex Fergusonin mukaan parasta Simpsonille olisi saada ykkösjoukkuekokemusta Ipswichista. Kesällä 2008 hänet lainattiin vuodeksi Blackburn Roversiin.


title: Danny Simpson

text: Elokuussa 2009 Simpson lainattiin kuudeksi kuukaudeksi Newcastle Unitediin. Lainapesti oli menestys ja johti Simpsonin pysyvään siirtoon Newcastleen tammikuussa 2010. Newcastle nousi keväällä 2010 valioliigaan, jossa Simpson pelasi seuraavien kolmen kauden aikana kaikkiaan 84 ottelua. Hän siirtyi heinäkuussa 2013 Queens Park Rangersiin, joka nousi valioliigaan keväällä 2014. Hän siirtyi 1,75 miljoonan punnan siirtosummalla Leicester Cityyn elokuussa 2014.


title: Danny Simpson

text: Simpson pelasi 14 valioliigaottelua kaudella 2014–2015. Seuraavalla kaudella hän ei päässyt kentälle seitsemässä ensimmäisessä valioliigaottelussa. Tämän jälkeen hän pelasi kaikki liigapelit avauskokoonpanossa, yhden ottelun pelikieltoa lukuun ottamatta, Leicesterin voittaessa Valioliigan mestaruuden.


title: Stev Theloke

text: Stev Theloke (s. 18. tammikuuta 1978, Karl-Marx-Stadt) on saksalainen uimari, joka voitti kaksi olympiapronssia, 100 metrin selkäuinnissa ja 4 × 100 metrin sekauintiviestissä, Sydneyssä 2000.


title: Stev Theloke

text: Theloke ei päässyt puolustamaan mitalejaan kesäolympialaisiin 2004 loukkaantumisen vuoksi.


title: Italian Grand Prix 2002

text: Italian Grand Prix 2002 oli Formula 1 -sarjan kauden 15. osakilpailu. Se pidettiin Italian Autodromo Nazionale Monzassa 15. syyskuuta 2002.


title: Legio XII Fulminata

text: Legio XII Fulminata "(Salamoiva)" oli roomalainen legioona. Julius Caesar perusti legioonan ja Legio XI Claudian helvetialaisia vastaan käymäänsä sotaa varten vuonna 58 eaa.


title: Legio XII Fulminata

text: Legioona otti osaa Caesarin sisällissotaan. Se taisteli muun muassa Farsaloksen taistelussa. Sisällissodan jälkeen Caesar päästi tämän jälkeen legioonalaisensa eläkkeelle, mutta legioona palasi palvelukseen Caesarin murhan jälkeen. Legio XI Claudia astui Marcus Antoniuksen palvelukseen. Se osallistui luultavasti toisen triumviraatin sotiin Caesarin murhaajia vastaan. Myöhemmin se osallistui Antoniuksen epäonnistuneeseen Armenian sotaretkeen. Augustuksen kukistettua Antoniuksen Legio XII Fulminata lähetettiin takaisin itään, aluksi Egyptiin, mutta lopulta se päätyi Syyriaan.


title: Legio XII Fulminata

text: Legioona otti osaa Gnaeus Domitius Corbulon Armenian sotaan. Legio XII Fulminata ja Legio IIII Scythica joutuivat kuitenkin antautumaan parthialaisille vuonna 62. Tämän häpeän lisäksi legioona menetti tunnuksensa taistelussa juutalaisia kapinallisia vastaan vuonna 66. Legioona kunnostautui kuitenkin ensimmäisen juutalaissodan aikana, ja se kannatti Vespasianusta, kun tämä julistautui keisariksi vuonna 69.


title: Legio XII Fulminata

text: Vuonna 75 Domitianus lähetti legioonan avustamaan Albanian ja Iberian kuningaskuntia. Legioona otti luultavasti osaa Trajanuksen Armenian sotaan, joka johti Armenian liittämiseen Roomaan. Vuonna 134 alaanit hyökkäsivät Roomaan, mutta Arrianos löi heidät Legio XII Fulminatan ja Legio XV Apollinariksen avulla. Vuosina 162-166 legioona otti osaa Lucius Veruksen sotaan Parthiaa vastaan.


title: Legio XII Fulminata

text: Vuoden 193 sisällissodassa legioona tuki Pescennius Nigeriä. Legioona osallistui luultavasti Rooman 200-luvulla käymiin sotiin Persiaa vastaan. Legioona tuki niin sanottua Palmyran valtakuntaa, jonka Aurelianus kukisti vuonna 274. Legio XII Fulminata oli vielä 400-luvulla vartioimassa Rooman itärajaa, mutta häviää tämän jälkeen lähteistä.


title: Legio XII Fulminata

text: Legio XII Fulminata esiintyy Rick Riordanin fantasiaromaanissa "Merenjumalan poika", jonka mukaan legioona selvisi Rooman hävityksestä ja muutti San Franciscoon jumalten tullessa Amerikkaan.


title: Dan Boyle

text: Daniel ”Dan” Boyle (s. 12. heinäkuuta 1976 Ottawa, Ontario) on kanadalainen ammattilaisuransa päättänyt jääkiekkoilija. Boyle pelasi 17 kauden aikana NHL-liigassa yli tuhat ottelua, joissa hän edusti Florida Panthersia, Tampa Bay Lightningia, San Jose Sharksia ja New York Rangersia.


title: Dan Boyle

text: Boylea ei koskaan varattu NHL-liigaan. Hän pelasi alkuun yliopistokiekkoa Miamin yliopistossa Ohiossa. Boylen ammattilaisura alkoi vuonna 1998, kun hän siirtyi vapaana pelaajana Florida Panthersiin. Hän edusti Kanadaa Vancouverin talviolympialaisissa 2010, jossa Kanada voitti kultaa. Hän voitti urallaan Stanley Cupin Tampa Bay Lightningin riveissä kaudella 2003–2004. Kauden 2006–2007 päätteeksi hänet valittiin NHL:n kakkostähdistöön.


title: Peik Johansson

text: Peik Johansson on suomalainen kehitysmaihin erikoistunut toimittaja, kirjailija ja Voima-lehden entinen päätoimittaja. Johansson sai vuonna 2001 Tiedonjulkistamisen valtionpalkinnon aikakauslehtityöstään. Johansson on uransa aikana työskennellyt Pekka Haaviston päätoimittamassa Suomi-aikakauslehdessä ja Kansan Uutisissa sekä toiminut Vihreän Langan, Ylioppilaslehden, Suomen Kuvalehden, Like Uutisten ja Pakolainen-lehden avustajana. Vuodesta 1990 lähtien hän on matkustanut Afrikassa säännöllisesti ja tehnyt maanosasta dokumentteja ja uutisraportteja Yleisradiolle. Vuonna 1998 hänelle myönnettiin Yleisradion, MTV3:n, Suomen Journalistiliiton, Suomen YK-liiton ja ulkoministeriön Maailman Kuva -palkinto Etelä-Afrikan totuuskomissiosta kertovasta radiodokumentista.


title: Hämäläinen (Viipurin mlk)

text: Hämäläinen oli kylä entisessä Viipurin maalaiskunnassa Suomen Neuvostoliitolle luovuttamalla alueella Venäjällä. Hämäläisen kylä sijaitsi maalaiskunnan itäosassa Viipurin kaupungin kaakkoispuolella. Hämäläisen naapurikyliä olivat Yläsäiniö, Alasäiniö, Uskila, Tirhilä ja Korpela–Autio. Viipurin maalaiskunnan suurin taajama, Säiniö, sijaitsi osittain Hämäläisen kylän alueella.


title: Hämäläinen (Viipurin mlk)

text: Hämäläisen kylän läpi kulki valtatie 15 Viipurista Rajajoelle. Vuonna 1937 kylässä oli 937 asukasta. Asutuksen ja palveluiden puolesta Hämäläinen liittyi läheisesti pääasiassa Yläsäiniön kylän alueella sijainneeseen Säiniön taajamaan, jonka eteläosa sijaitsi Hämäläisen alueella. Taajamamaisen asutuksen syntyyn kylän pohjoisosaan ja edelleen valtatie 15 varteen vaikutti Viipurin maalaiskunnan harjoittama asuntotonttien myynti alueella. Kylän eteläosat olivat kuitenkin puhdasta maaseutualuetta. Vuonna 1937 kylässä oli 450 ha metsää ja 186 ha peltoa. Suurin osa kylästä kuului Säiniön koulupiiriin. Aivan eteläisin osa kuului Aution koulupiiriin.


title: Hämäläinen (Viipurin mlk)

text: Talvisodan loppuvaiheessa neuvostojoukot etenivät Hämäläisen alueelle. Asukkaat oli evakuoitu jo sodan alussa muualle Suomeen. Moskovan rauhassa Viipurin maalaiskunta Hämäläinen mukaan lukien siirtyi Neuvostoliitolle. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: Wendell Meredith Stanley

text: Wendell Meredith Stanley (16. elokuuta 1904 Ridgeville, Indiana, Yhdysvallat – 15. kesäkuuta 1971 Salamanca, Espanja) oli yhdysvaltalainen biokemisti ja virologi. Hän sai Nobelin kemianpalkinnon vuonna 1946 tupakan mosaiikkiviruksen eristämisestä. Stanley sai palkinnon yhdessä James B. Sumnerin ja John Howard Northropin kanssa.


title: Wendell Meredith Stanley

text: Stanley suoritti master of sciences -tutkinnon Illinois'n yliopistosta vuonna 1927, ja kaksi vuotta myöhemmin hän sai tohtorin arvon.


title: Wendell Meredith Stanley

text: Yhdysvaltain kansallisen tutkimusneuvoston jäsenenä Stanley muutti väliaikaisesti Müncheniin. Siellä hän toimi yhteistyössä Heinrich Otto Wielandin kanssa. Hän palasi Yhdysvaltoihin vuonna 1931. Palattuaan hän toimi Rockefeller-instituutissa assistenttina vuoteen 1948 asti, minkä jälkeen hän toimi Berkeleyssä Kalifornian yliopistossa biokemian professorina. Vuonna 1958 Stanleysta tuli biokemian osaston johtaja.


title: Wendell Meredith Stanley

text: Stanley teki stereokemiallista ja steroidien tutkimusta. Hän löysi tupakan mosaiikkiviruksen nukleoproteiinin.


title: Wendell Meredith Stanley

text: Stanley sai lukuisia huomionosoituksia, kuten Rosenburger-mitalin, Alder-palkinnon ja Scott Award -palkinnon. Hän sai myös tunnustuksia useilta yliopistoilta, kuten Harvardin yliopistolta, Yalen yliopistolta, Princetonin yliopistolta ja Pariisin yliopistolta.


title: Wendell Meredith Stanley

text: Stanley meni naimisiin vuonna 1929 Miriam Staplesin kanssa, ja he saivat kolme tytärtä ja yhden pojan.


title: Enūma Eliš

text: Enūma Eliš on babylonialainen luomistaru, joka on kirjoitettu seitsemälle savitaululle. Viides taulu ei ole säilynyt kokonaisena. Savitaulut löytyivät Uus-Assyrian kuninkaan Assurbanipalin kirjastosta.


title: Enūma Eliš

text: Luomistarussa jumalat, esimerkiksi Ea, syntyvät miespuolisen makean veden jumalan Apsun ja naispuolisen suolaisen veden jumalan Tiamatin sekä näiden pojan Mummun jälkeen. Apsu ja Mummu aikovat tappaa kovaa melua pitävät, nuoremmat jumalat, ja Tiamat päättää kertoa tästä Ealle. Ea taikoo Apsun koomaan, tappaa hänet ja sulkee Mummun pois talostaan. Tiamat aikoo kostaa Apsun kuoleman, mutta kuolee lopulta välienselvittelyssä. Tiamatin puolella riidassa olleet jumalat joutuvat pakkotyöhön. Marduk luo maailman Tiamatin ruumiista. Ihmiskunta luodaan teräaseella lyödyn Kingun ruumiista. Babylon perustetaan kuningasjumalien asuinpaikaksi.


title: Enūma Eliš

text: Yleisesti uskotaan, että Enūma Eliš kirjoitettiin Nebukadressar I:n kukistettua Elamin. Ajankohdaksi on kuitenkin ehdotettu myös varhaisempia Babylonian ensimmäisen dynastian ja kassiittidynastian aikakautta. Vanhoista rituaaliohjeistuksesta on käynyt ilmi, että Babylonian myöhäiskaudella Enūma Elišiä resitoitiin Mardukin patsaan edessä Nisannu- (1. kuukausi, maalis–huhtikuu) ja Kislimu-kuiden (9. kuukausi, marras–joulukuu) neljäntenä päivänä "akitu"-juhlien aikana. Enūma Eliš toimi myös poliittisena propagandana, sillä se antoi Babylonille sen aseman alueen poliittisena ja uskonnollisena keskuksena, jonka se otti Sumerin Nippurilta.


title: Enūma Eliš

text: Huomattavista eroistaan huolimatta Enūma Elišissä ja Raamatun luomiskertomuksessa on joitain samoja piirteitä. Esimerkiksi babylonialaistarun kuusi jumalten sukupolvea ja yksi jumalten lepo vastaavat Raamatun kuutta luomispäivää ja yhtä lepopäivää. Valon tuleminen, alkumeri sekä ihmisen ilmaantuminen löytyvät molemmista. Raamatun alkumeren nimi "tehôm" muistuttaa Tiamatia.


title: San Marinon Grand Prix 1990

text: San Marinon Grand Prix 1990 oli Formula 1 -sarjan osakilpailu, joka ajettiin 13. toukokuuta 1990 Imolan radalla Italiassa. Kyseessä oli 10. San Marinon GP. Kilpailun voitti Williamsilla ajanut Riccardo Patrese, jolle voitto oli kauden ensimmäinen.


title: Antiokian piiritys

text: Antiokian piiritys tarkoittaa ensimmäisen ristiretken aikana suoritettua piiritystä, jonka seurauksena ristiretkeläisten onnistui vallata muslimien hallussaan pitämä Antiokian kaupunki.


title: Antiokian piiritys

text: Ristiretkeläisten saapuessa kaupunkiin englantilainen laivasto oli jo ottanut haltuunsa kaupungin satamat, mutta suoraa hyökkäystä kaupunkiin ei uskallettu tehdä johtuen sen massiivisista suojamuureista ja koosta. Piiritys johti ristiretkeläisten keskuudessa puutteeseen ruoasta, minkä paikkaamiseksi lähetettiin retkikunta noutamaan lisää muonavaroja. Retkikunta joutui kuitenkin matkalla taisteluun, joka tuloksettomuudestaan huolimatta pakotti sen palamaan takaisin ilman toivottuja ruokavaroja. Muonavaroja saadakseen lähetettiin suuri joukko ristiretkeläisarmeijasta pyytämään apua Konstantinopolista, jolloin turkkilainen sotapäällikkö Ridwan päätti yrittää hyökätä heikentyneen ristiretkeläisarmeijan kimppuun. Ristiretkeläiset saivat kuitenkin tietää tästä suunnitelmasta, joten he järjestivät turkkilaisille väijytyksen ja löivät näiden joukot. Tämän jälkeen armeija sai jälleen lisää muonavaroja.


title: Antiokian piiritys

text: Piirityksen aikana ristiretkeläisten onnistui väkivalloin saada suljettua kaikki Antiokiaan johtavat kulkutiet. Tämän jälkeen eräs kaupunkia puolustava komentaja ehdotti eräälle ristiretkeläiskomentajalle, että voisi pettää kaupunkinsa ja päästää joukot sisälle. Ristiretkeläiset tunkeutuivat pian kaupunkiin ja toimeenpanivat verilöylyn, vaikkakaan eivät saaneet kukistettua koko muureilla olevaa vastarintaa.


title: Evä

text: Evä voi tarkoittaa seuraavia asioita:


title: Claudio Langes

text: Claudio Langes (s. 20. heinäkuuta 1960 Brescia, Italia) on entinen italialainen kilpa-autoilija.


title: Claudio Langes

text: Vuonna 1978 Langes voitti Italian kartingmestaruuden 125 cm³ luokassa. Sen jälkeen hän kilpaili Formula 3- ja Formula 3000 -sarjoissa, parhaana tuloksenaan vuoden 1985 Curaçaon Grand Prix'n kolmas tila Marchin Formula 3000 -autolla.


title: Claudio Langes

text: Langes osallistui yhteensä 14 Formula 1 -sarjan osakilpailuun EuroBrun-tallin autolla kaudella 1990, mutta ei selvittänyt karsintoja kertaakaan eikä näin ollen startannut yhteenkään kilpailuun. Langes on myös eniten F1-kilpailuun mukaan yrittänyt kuljettaja, joka ei kuitenkaan osallistunut lähtöön.


title: Böömin jalkapallomaajoukkue

text: Böömin jalkapallomaajoukkue oli jalkapallomaajoukkue, joka edusti vuosina 1906–1908 kuudessa virallisessa maaottelussa Itävalta-Unkarille kuulunutta Böömiä.


title: Böömin jalkapallomaajoukkue

text: Böömin jalkaapalloliitto perustettiin Prahassa 19. lokakuuta vuonna 1901. Siihen kuuluivat ainoastaan böömiläiset seurat: saksalaiset ja itävaltalaiset seurat kuuluivat omiin liittoihinsa. Ensimmäisen ottelunsa Böömin joukkue pelasi 5. huhtikuuta 1903 Budapestissa Unkaria vastaan, mutta tätä ei lasketa missään viralliseksi A-maaotteluksi. Böömi hyväksyttiin kansainvälisen jalkapalloliiton FIFA:n jäseneksi vasta 2. kesäkuuta 1906, Itävalta-Unkarin protestoinnin takia kuitenkin vain tilapäisesti. Lopullisesti Böömistä tuli FIFA:n jäsen 20. toukokuuta 1907 Amsterdamissa pidetyssä kokouksessa. Virallisia otteluita Böömin maajoukkue pelasi kuusi kappaletta: viidesti Unkaria ja kerran Englantia vastaan. Böömin oli määrä olla mukana ensimmäisissä olympialaisten jalkapalloturnauksessa Lontoossa 1908, mutta poliittisista syistä se jäi turnauksesta pois. Joukkueen pelaajista koostui lähes yksinomaan prahalaisista pelaajista, pääasiassa Slavian joukkueesta.


title: Heikki Santala

text: Heikki Santala (s. 1934 Kauhava) on suomalainen tietoliikenteen uranuurtaja ja pitkän linjan ammattiyhdistysaktivisti. Järjestöneuvos Santala toimi ammattijärjestötehtävissä lähes 40 vuoden ajan. Hän oli perustamassa kaikkiaan seitsemää eri ammattiliittoa ja työttömyyskassaa ja toimi niiden puheenjohtajina. Suomen Tietoliikennetekniset ry:n puheenjohtajana hän toimi yhtäjaksoisesti 31 vuotta.


title: Heikki Santala

text: Koulutukseltaan Heikki Santala on kansainvälinen radiosähköttäjä. Hän kuitenkin erikoistui heti ammattitutkinnon suoritettuaan 1964 tietoliikenteen automatisointiin tietokoneiden avulla, mikä erityisesti 1960-luvulla oli pioneerityön luonteista; kuten Ilmatieteen laitoksen sääviestiliikenteen automatisointi, ja myös VR:n automaattinen paikanvarausjärjestelmä 1970-luvulla. Ammattijärjestötehtävissä Santalan tiukka toiminta jakoi mielipiteitä puolesta ja vastaan. Tasavallan presidentti myönsi 2005 Heikki Santalalla järjestöneuvoksen arvonimen hänen yhteiskunnallisista ansioistaan. Santala jäi eläkkeelle 70-vuotiaana vuonna 2004.


title: Heikki Santala

text: Santala on kirjoittanut aktiivisesti yleisönosastokirjoituksia ja keskustelupalstakommentteja esimerkiksi Ilkkaan ja Helsingin Sanomiin. Hän on ottanut kantaa mm. Jyrki Kataisen hallitusneuvotteluihin, yksityiseen pysäköinninvalvontaan ja homoseksuaalisuuteen. Politiikassa hän on ollut mukana toimimalla Kauniaisten kaupunginvaltuustossa sekä SDP:n paikallisyhdistyksessä.


title: Gary Brabham

text: Gary Brabham (s. 29. maaliskuuta 1961 Wimbledon, Lontoo, Yhdistynyt kuningaskunta) on australialainen autourheilija. Gary Brabham on kolminkertaisen F1-maailmanmestari Jack Brabhamin poika. Garyllä on myös kaksi veljeä, Geoff ja David, jotka ovat myös kilpa-autoilijoita.


title: Gary Brabham

text: Ennen F1-kokeiluaan Brabham kilpaili useissa eri pikkuformulaluokissa, mm. Formula Fordeissa, Formula 3:ssa, Formula 3000:ssa sekä Le Mansin 24 tunnin ajoissa. Hän voitti Skotlannin Formula 3 Superprix'n sekä Britannian Formula 3000 mestaruudet vuosina 1988 ja 1989. Vuonna 1988 hän oli lisäksi Britannian Formula 3 -sarjassa toinen.


title: Gary Brabham

text: Brabham osallistui kahteen Formula 1 -osakilpailuun ja karsiutui molemmista eikä näin startannut yhteenkään GP:hen.


title: Gary Brabham

text: Brabham kilpaili Formula 1:sten jälkeen myös CART ja Indycar -sarjoissa heikolla menestyksellä. Formula 3000:issa hän sijoittui vielä kahdesti palkintokorokkeelle vuonna 1990 ja auttoi veljensä Geoffin autokunnan voittoon vuoden 1991 Sebringin 12 tunnin ajoissa.


title: Gary Brabham

text: Brabham tuomittiin tyttölapsen raiskauksesta maaliskuussa 2016 Englannissa ja tuomio julistettiin huhtikuussa, jolloin hän sai yli kaksi vuotta vankeutta. Hänet vapautettiin kuuden kuukauden jälkeen tuomion täytäntöönpanosta.


title: Pipin I

text: Pipin I tai Pipin Vanhempi (n. 580 – 27. helmikuuta 640) oli merovingikuningas Klotar II:n neuvonantaja ja Austrasian major domus 623–629 sekä 639–640. Pipin oli yksi niistä ylimyksistä, jotka pyysivät vuonna 613 tuolloin Neustrian kuninkaana ollutta Klotaria syrjäyttämään leskikuningatar Brunhilden. Vuonna 623 Klotar nimitti Pipinin Austrasian major domukseksi.


title: Pipin I

text: Pipin oli karolingien hallitsijasuvun kantaisä. Hän hallitsi frankkien valtakunnan aluetta, joka muodostaa osan nykyistä Belgiaa.


title: Legio XI Claudia

text: Legio XI Claudia oli roomalainen legioona. Julius Caesar perusti legioonan ja Legio XII Fulminatan Helvetialaisia vastaan käymäänsä sotaa varten vuonna 58 eaa.


title: Legio XI Claudia

text: Legioona otti osaa Caesarin sisällissotaan. Se taisteli muun muassa Farsaloksen taistelussa. Caesar päästi legioonalaiset eläkkeelle mutta Octavianus pestasi heidät jälleen palvelukseen Caesarin kuoleman jälkeen. Toisen triumviraatin sisällissotien jälkeen Augustus lähetti legioonan Balkanille. Legioona oli Burnumissa, kun Lucius Arruntius Camillus Scribonianus kapinoi Claudiusta vastaan. Legio XI ja Legio VII kukistivat kapinan melko pian. Tästä hyvästä Legio XI sai lisänimen "Claudia Pia Fidelis". Vuoden 69 sisällissodassa legioona kannatti Othoa ja tämän kukistumisen jälkeen Vespasianusta. Legioona lähetettiin vuonna 70 kukistamaan bataavien kapinaa. Tämän jälkeen legioona siirrettiin Vindonissaan Germania Superiorissa.


title: Legio XI Claudia

text: Vuosian 101-106 legioona otti osaa Trajanuksen Daakian sotiin. Vuonna 114 se siirrettiin Moesia Inferioriin. Legioona tuki Septimius Severusta, kun tämä julistautui keisariksi vuonna 193. Sodassa Pescennius Nigeriä vastaan legioona oli mukana piirittämässä Byzantionia ja Issoksen taistelussa. Legioona oli luultavasti myös mukana Severuksen sodassa Parthiaa vastaan.


title: Legio XI Claudia

text: Legioona tuki keisari Gallienusta hänen sodassaan Gallian keisarikuntaa vastaan. Legioona oli vielä 400-luvulla vartioimassa Tonavan vastaista rajaa. Tämän jälkeen se häviää lähteistä.


title: Unbreakable (Scorpionsin albumi)

text: Albumi nousi Suomen virallisen listan sijalle 15.


title: Hollywood Records

text: Hollywood Records on levy-yhtiö, jonka omistaa Disney Music Group. Yhtiö tuottaa yleensä popmusiikkia, mutta myös metalcorea ja alternative metalia. Hollywood Records aloitti toimintansa vuonna 1989. Se toimi Elektra Recordsin alaisuudessa Yhdysvalloissa ja Kanadassa vuoteen 1995 asti. Tällöin yhtiö siirtyi PolyGramille, josta puolestaan tuli osa Universal Music Groupia vuonna 1998.


title: Yhden Kiinan politiikka

text: Yhden Kiinan politiikka on näkemys, jonka mukaan on olemassa vain yksi Kiinan valtio. Tämän näkemyksen mukaan siis ainoastaan Kiinan kansantasavallan hallitus tunnustetaan Kiinan lailliseksi hallitukseksi. Se ei välttämättä sisällä näkemystä siitä, onko Taiwan osa Kiinan kansantasavaltaa. . Esimerkiksi Euroopan unioni on sitoutunut yhden Kiinan politiikkaan, mutta ylläpitää Taiwanille taloudellisia, kulttuurisia ja teknisiä suhteita ja korostaa, että Taiwanin asemaa ei voi ratkaista ottamatta huomioon taiwanilaisten mielipidettä. Kiinan kansantasavalta vaalii ”yhden Kiinan periaatetta”, jonka mukaan Taiwan on Kiinan kansantasavallan maakunta, jonka tulee yhdistyä Kiinan kansantasavaltaan Yksi maa, kaksi järjestelmää -politiikan mukaisesti. Tämä tarkoittaa sosialistisesta talousjärjestelmästä riippumatonta talousjärjestelmä Hongkongin ja Macaon tapaan.


title: Yhden Kiinan politiikka

text: Myös Kiinan tasavalta (Taiwan) ylläpitää virallisesti yhden Kiinan periaatetta. Kuomintangin diktatuurin aikana Jiang Jieshin hallitessa tämä merkitsi sitä, että Taiwanin olisi pitänyt vallata manner-Kiina takaisin, jolloin valtiollinen yhtenäisyys olisi tavoitettu, ei Kiinan kansantasavallan, vaan Kiinan tasavallan yhteydessä.


title: Yhden Kiinan politiikka

text: Taiwanin demokratisoiduttua Taiwanissa on alkanut elää ajatus, että tavoitellusta yhteydestä manner-Kiinaan luovuttaisiin ja luotaisiin Kiinasta erillinen ”Taiwanin tasavalta”. Tätä ajatusta Kiinan kansantasavalta vastustaa. Vuonna 2006 Kiinan kansantasavalta hyväksyi lain, jonka mukaan Kiinan kansantasavallasta erkaantunut alue voidaan palauttaa sen yhteyteen myös voimatoimin. Tosin Kiinan kansantasavalta korostaa kuitenkin rauhanomaista yhdistymistä.


title: Yhden Kiinan politiikka

text: Käytännössä yhden Kiinan politiikasta on seurannut se, että Kiinan kansantasavalta katkaisee diplomaattisuhteet valtioihin, jotka ovat tunnustaneet Kiinan tasavallan ja ylläpitävät siihen diplomaattisia suhteita. Kiinan tasavalta puolestaan on myöntänyt taloudellista apua harvoille kehitysmaille siksi, että nämä ovat tunnustaneet Kiinan tasavallan.


title: Yhden Kiinan politiikka

text: Kiinan kansantasavalta myös pitää näyttävästi suhteita yllä oppositioon ajautuneen kuomintangin kanssa järjestämällä vierailuja manner-Kiinaan vastustaakseen Taiwanin liberaalipoliitikkojen hanketta julistaa Taiwan itsenäiseksi.


title: Yhden Kiinan politiikka

text: Monissa maissa, myös Suomessa, Taiwanin edustus toteutetaan ei-diplomaattisten edustustojen välityksellä. Tämä mahdollistaa kaupallisen yhteydenpidon Taiwaniin, mutta ei aiheuta kaupallis-diplomaattisia vastatoimia Kiinan kansantasavallan osalta, koska ei-diplomaattisen edustautumisen salliminen ei sisällä ajatusta Kiinan tasavallan tunnustamisesta valtioksi.


title: Yhden Kiinan politiikka

text: Vuonna 2007 Kiinan tasavallan presidentti Chen Shui-bian jätti jäsenhakemuksen Yhdistyneiden kansankuntien yleiskokoukselle nimellä "Taiwan". YK ei hyväksynyt hakemusta ja vetosi vuoden 1971 päätöslauselmaan, jossa Taiwan tunnustettiin osaksi Kiinaa, ja YK:n sitoutumiseen Yhden Kiinan politiikkaan. Aikaisemmin Kiinan tasavalta on pyytänyt jäsenhakemuksensa käsittelyä nimellä Kiinan tasavalta.


title: Yhden Kiinan politiikka

text: Taiwanin hallituksen puolue on ehdottanut perustuslakia, jossa viittaukset Kiinan tasavaltaan korvataan Taiwanilla.


title: Queenin diskografia

text: Tämä artikkeli käsittelee Queenin diskografiaa.


title: Queenin diskografia

text: "Kaikki albumit on julkaistu useaan kertaan uudelleen masteroituina versioina."


title: Simo Heikkilä

text: Simo Heikkilä (s. 1943 Helsinki) on suomalainen muotoilija ja sisustusarkkitehti. Heikkilä jatkaa pohjoismaisen pelkistetyn muotoilun perinnettä. Hän aloitti uransa suunnittelemalla Marimekon myymälöitä ja näyttelyitä. Oman studionsa hän perusti vuonna 1971. Heikkilän näyttelyarkkitehtuurille on ominaista rakenteiden keveys ja huolellinen valaistuksen suunnittelu. Hänen suunnittelemilleen huonekaluille ja pienesineille on tyypillistä rakenteiden jättäminen näkyviin ja materiaalien puhtaus. Heikkilä on toiminut aloitteentekijänä useissa kulttuurihankkeissa. Hän on muun muassa ollut käynnistämässä kansainvälistä, Alvar Aalto Design-seminaaria ja elvyttämässä saamelaisen leukupuukon perinnettä.


title: Simo Heikkilä

text: Heikkilä sai vuonna 1989 valtion pitkäaikaisen apurahan, mikä on mahdollistanut keskittymisen kokeelliseen työskentelyyn. Sen tuloksia hän on hyödyntänyt sarjatuotannossa olevissa tuotteissaan. Vuosina 2000-2007 Heikkilä toimi vastaperustetun Taideteollisen korkeakoulun puustudion johtajana, minkä jälkeen hän jatkoi vuoteen 2011 asti kalustemuotoilun professorina.